text:
Tur hende tin un storia diferente, hasta si nan condicion tin mesun nomber. Realidad ta cu di e diagnostico pa e tratamento, e impacto, lucha, caida y logro di un bida cu epilepsia, ta keda cambia di un persona pa otro. Esun di Helliene Henriquez (31) a cuminsa cu su 9 aña.
CONSEHO
“No bay panico ora un persona den bo cercania mester haya un atake. Keda cu e persona durante un atake, pone e persona di banda y no hinca nada den su boca. Yama ambulans si e atake dura mas cu 5 minuut. Trata e persona cu calma te ora e persona bin bek consciente y duna splicacion loke a sosode. Tampoco no husga of discrimina un persona pa tin e condicion di epilepsia. E condicion di epilepsia mes por tin efectonan riba un persona su bida psicologico y social. Duna un persona cu epilepsia e sosten cu e mester.
Pa e persona diagnostica cu epilepsia mi kier pa bo sa bo no ta bo so! Bo no mester tin berguensa di tin epilepsia. Cu instruccion di specialista bo tambe por sigui bo estudio, bo tambe por core auto, bo tambe por haci deporte ect. Epilepsia no ta limita bo pero mester adapta bo bida y siña scucha loke bo curpa y celebro ta bisa bo. Laga bo condicion stimula bo pa tin estilo di bida saludabel.
Por lesa mas di Helliene su entrevista den nos edicion digital, tanto den Papiamento como na Ingles.


c: text/html

text:
Infeccion na orea ta e di dos rason mas comun pa hiba un cacho veterinario, pesey ta importante pa mantene bo mascota su orea saludabel.
Pero con frequente esaki mester sosode na cas? Falta di limpiesa por causa purga y crecemento di bacteria, mientras limpiesa di mas por causa cu e wax natural di e ora ta gasta y causa iritacion.
E wax natural den bo cacho su orea ta yuda lubrica y proteha su cuero delicado contra infeccion. E capa mester keda presenta, asina ta solamente ora e orea ta “sushi” mester haci limpiesa.
Con hopi e ta tarda pa e orea susha ta depende di e rasa di e cacho, su lana, nivel di actividad, produccion di wax y humedad. Na otro palabra, e ta varia pa cada cacho. Veterinarionan ta recomenda haci limpiesa un bez pa luna “normal”, pero pa esnan cu ta gusta landa, lora den tera of ta sensitivo pa infeccion, esaki lo mester pasa mas frequente.
Controla e oreanan cada biaha cu bo banja bo mascota despues cu nan a hunga, por ehemplo despues di un atardi na lama. Simplemente pasa un panja limpi na e exterior di e orea y e flap ta mayoria bez suficiente pa mantene e oreanan limpi. Si mester, tambe por aplica un tiki limpiado di orea cu ta aproba pa un veterinario riba un pida catuna y pasa esaki rond di e flap di e orea.
Pa determina si a bira tempo pa flush orea, lanta e flap y wak paden. Si bo ripara sushi of aumento di sushedad bruin den a orea, por ta tempo pa usa un limpiador den e area horizontal di e canal di e orea. Sin embargo, prome cu bo haci esaki percura pa bo mascota no ta sufriendo di un infeccion di orea!
Si acaso bo mascota tin e siguiente sintomanan acompanja pa sushedad of pus, no purba di haci e limpiesa bo mes y consulta un veterinario di biaha:
- Holo malo for di e orea
- Pus of sanger
- Grawatamento den exceso di e oreanan
- Sacudimento violento di e cabez
- Flap or canal di orea ta cora of hincha
- Sensitividad of dolor ora mishi cu e oreanan
Ta sumamente importante pa percura cu bo cacho semper sinti un experiencia positivo ora di wordo trata na cas pa asina e tin confiansa den bo pa tratamentonan den futuro. Si acaso bo no ta sigur, semper ta un bon idea pa check cu bo veterinario prome.

robotstxt: allowed

filter: keep


text:
Recientemente a tuma luga na Aruba un asina yama RAP (Referee Assistant Program) training pa refereenan di Aruba. E curso ta wordo ofreci pa FIFA un biaha pa aña den cooperacion cu Arubaanse Voetbal Bond, AVB. E “follow up” ta sigui durante henter aña entre AVB y FIFA, unda cu AVB ta provee mensualmente reportahe di desaroyo di cada referee registra na e instructornan di FIFA. Na su turno e instructor ta duna feedback na CONCACAF pa e organisacion tin un bon referencia di refereenan di Aruba cu nan lo por invita pa husga weganan na otro pais.
Dave Miekle, instructor pa FIFA, a repasa tur topico di interes general y profesional hunto cu e refereenan di Aruba. E curso, cu tin un duracion di cinco dia, a encera tanto trabao den “klas”, como training practico riba veld. Miekle, kende a duna e curso aki na Aruba pa di tres biaha, ta splica cu e meta ta pa yuda e refereenan funciona riba un nivel mas halto y mantene na altura di tur cambio y adaptacion di leynan di wega.
Eugene Farro, kende ta FIFA Assistant Referee na Aruba, a splica cu e curso tabata intensivo y a repasa entre otro e preparacion di un referee prome cu e subi veld, kico e ta haci despues di wega, con pa train, y tecnica di bandera. Esaki tabata e di cuater biaha cu Farro ta participa na un RAP organisa pa FIFA. Ademas, el a participa na un curso RAP organisa pa CONCACAF na Miami na februari 2016.
Ta miho prepara pa nos “playoff” nacional
Actualmente tin cuater FIFA Referee na Aruba, Dave Miekle a agrega y Aruba tin potencial pa produci “top class match officials”. El a splica cu anteriormente Ebby Paesch tabata un “international assistant referee”, kende a traha durante di diferente competencia di CONCACAF y e ta spera cu e trend di produci referee internacional por sigui. E 4 FIFA Refereenan di Aruba ta Rickangel de Leca, kende ta un Referee mientras cu nos tin 3 FIFA Assistant Referee, Jason Cola, Jade Salamatin y Eugene Farro.
Dave Miekle a bisa cu e curso ta hopi dinamico y ta encera hopi discusion di wega y analisis di grabacionnan di situacionnan controversial cu ta tuma luga durante wega. E refereenan ta siña con interpreta e situacionnan aki corecto pa medio di aplicacion di reglanan di e wega.
President di AVB, Richard Dijkhoff ta contento cu e interes di nos refereenan pa sigui crece y desaroya, dor di participa na cursonan ofrece door di FIFA. A pidi pa e curso aki tuma luga hustamente awo, prome cu e playoff local cuminsa pa asina e refereenan ta miho prepara, el a splica. AVB ta hopi contento cu e sacrificio cu e refereenan a haci, cu nan a inverti nan tempo y esfuersonan den nan desaroyo como profesional.
A funda Arubaanse Voetbal Bond na aña 1932 y a afilia na CONCACAF na aña 1986 y despues na FIFA na aña 1988. E ta e organisacion cu ta maneha futbol amateur y profesional riba nos isla, incluyendo e muchanan, hoben, hende muhe y adultonan. E ta responsabel pa sanciona e refereenan y e torneonan di futbol organisa pa mayoria liga. Nan oficina ta situa den Compleho Deportivo Frans Figaroa na Noord.


text:
Diadomingo atardi durante patruya e agentenan a para un auto riba e caminda direccion Malmok. Riba LG Smith Boulevard e chauffeur tabata biniendo direccion Playa.
A mira cu e chauffeur tabata core hopi malo. E agentenan dune señal pa stop. A para e chauffeur y ta resulta cu e tabata basta bebi. E no a spera un patruya su tras.
A pone na boei y asina pidi pa dogcatcher cu a bay buske hibe warda di Shaba.
E no tabata facil pasobra e grado di alcohol den curpa, e cansancio y edad tabata stroba pa e por a move facil of subi dogcatcher. Polisnan a dune un man finalmente pa e por a subi. A auto a bay cune despues.


text:
E proyekto piloto di Traslado Médiko Direkto (Direct Medical Referrals) pa Sint Maarten lo kuminsá dia 21 di novèmber
Entrante 21 di novèmber 2022, Zorg en Jeugd Caribisch Nederland (ZJCN), Sint Eustatius Health Care Foundation (SEHCF), Saba Cares i Sint Maarten Medical Center (SMMC) lo implementá e proyekto piloto 'Direct Medical Referral'. E proyekto aki lo fasilitá trasladonan médiko di Saba i Sint Eustatius pa Sint Maarten Medical Center sin intervenshon di e konseheronan médiko di ZJCN.
E lansamentu di e proyekto piloto aki ta nifiká ku Dòkternan di Kas na Saba i Sint Eustatius awor por referí pashèntnan direktamente pa SMMC via di nan International Patient Office (IPO), ku ta manehá tur sitanan i sitanan di follow-up pa pashèntnan referí for di Saba i Sint Eustatius.
ZJCN lo sigui organisá tur e logístika di traslado médiko, manera buelonan, akomodashon, i kompensashon komo ku IPO solamente ta manehá sitanan médiko.


text:
Papia bon di ingles, e onorabel
Di konosementu, e relacionnan, amor, E alerto, e konosementu, e Instrukshon, di famia, di búskeda Di par, stima, stima, un Mucha bunita i mucha, kaminda, Fiesta den e stat di beingE yu hòmber mi amigu, E china di aña, kier Sa di e mucha muher Riba rusia, e kiko ta Masha importante den e relashon. Garantia di famia, meresé, mi Ta mas haltu di e Trapi sosial. E superficie habitá ta liber I bon. Por skirbi mi i bai Baha den kontakto ku mi No ta bai tin kuminda.
E alerto sin compromisonan no Ta plasentero
Nos ta spera di e kontesta.
E promé kontra di nos Dilanti por tin lugá di Di yanüari den being, den Amigoe ofisina.
E obligashonnan no e plan, E orea benta na ningun Hende, tur e adulto.
Inisio Di Sesion Buska Wak e To Na e sitio ib Biaha pa Preguntanan i kontestananKita un Sirbishi di sport.


text:
ULTIMO ORA: BONEIRU.
Ministerio Públiko BES, RST i KPCN ta pidi atenshon di komunidat di Boneiru pa lo siguiente:
Riba djadumingu 4 di òktober 2015 entre 10.45 i 11.15 or di anochi tabatin un atrako a tuma lugá na un kas situá na Playa Lechi 36, Kralendijk.(Malekon)
Riba imágennan di kámara por mira ku riba e anochi en kuestion entre 9’or di anochi i 12’or di mardugá e mes un SUV a pasa mas ku dies biaha dilanti di e kas aki direkshon di Playa.
Ministerio Públiko BES i e tim investigativo di RST i KPCN ta buska kontakto ku e shofùr di e vehíkulo aki i eventualmente otro okupante di e outo òf hendenan ku por bisa di ken e outo ta òf tabata e anochi ei. E por ta un testigu importante den e atrako aki.
Ta hasi un yamada urgente na esnan ku ta rekonosé e vehíkulo òf e shofùr, òf tin mas informashon tokante di e atrako, pa por fabor tuma kontakto mas pronto posibel ku polis na number di telefon 715 8000 òf 717 8000 òf via liña di tep 717 7251.
Solamente ku bo yudansa nos por hasi Boneiru mas seif.
FUENTE: O.M.


text:
Aruba ta haci HISTORIA
Beach Volley ta clasifica pa Weganan Olimpico Hubenil
ARUBA ta haci HISTORIA den Beach Volleyball door di clasifica pa e Weganan Olimpico Hubenil Buenos Aires 2018.
E duo di Kayla Arends y Mali Rafini a enfrenta Haiti unda den un bon bataya nan ta logra nan clasificacion ganando 2 – 0 den e score final.
Despues a toka e duo masculino Raibiently Mercalina y Brian Howell hunga e final contra di Trinidad & Tobago. Aki nos muchanan tabata dicidi y a duna tur cu tin den e gran final aki. Na final Aruba ta sali victorioso ganando cu e score di 2 – 0.
Pabien na e cuarteto di Aruba cu nan clasificacion pa e YOG 2018.


text:
teamaruba
-
Lima2019
Seraus ocupando un di 4 lugar
Thashaina Seraus ocupando un di 4 lugar riba e prome dia den singles E competencia individual a inicia pa nos…Read More »
-
Lima2019
Philip a competi na Lima
Philip Elhage a caba na di 15 lugar den e competencia di Air Pistol 10m den e Panam Games LIMA…Read More »
-
Lima2019
PR team COA ta sali pa Lima
Seever Krozendijk di PR Team di COA ta conta kiko pa spera di e weganan di Lima2019Read More »
-
News
Bandera a cuminsa bula na Rosario
Aruba su bandera a cuminsa bula awe na Rosario Awe mainta a tuma lugar oficialmente e ceremonia di bandera na…Read More »
-
News
Delegacion di Aruba ta na Rosario
Prome parti di e delegacion di Aruba ta completo Ayeranochi laat e ultimo parti di e delegacion di Aruba a…Read More »
-
News
Aruba presente na Rosario
Equipo di Beach Volleyball a jega Rosario Den oranan di marduga a jega Rosario e atletanan Mali Rafini, Shekeva…Read More »
-
News
COA a hasi entrega di e “Medal Bonus”
Comite Olimpico Arubano a haci entrega di e merecido “medal bonus” na e atletanan cu a triunfa cu medaya Diasabra…Read More »
-
Buenos Aires 2018
Villa Olimpico Buenos Aires 2018
Team Aruba y e prome dia den e Villa Olimpico. Despues di a yega casi 2or di madruga Buenos Aires,…Read More »
-
Barranquilla2018
Delegacion di Aruba ta cla
Ceremonia di Despedida di e delegacion cu lo sali otro siman pa e Weganan Centro Americano y Del Caribe Barranquilla…Read More »
-
Cochabamba
Philip ta keda cortico na Cochabamba
Philip Elhage a keda 2 punto cortico pa e top 8 den e XI Juegos Suramericanos Cochabamba 2018 na Bolivia.…Read More »


text:
Embahador Hulandes, Wiebe de Boer a ricibi e delegacion di Aruba na su residencia na Lima, Peru.
Diaranzon anochi, na residencia di e Embahada Hulandes na Lima, Peru, embahador Sr. Wiebe de Boer den presencia di sucesor Arjen Kool a ricibi e delegacion participando na e Weganan Panamericano LIMA 2019.
Den su speech cortico, Sr. de Boer a expresa si ta masha contento cu e por a ricibi e delegacion di Aruba na su cas, algo sigur hopi special mirando e lasonan di Reino. Na mes momento su persona a desea nos delegacion hopi exito y cu ohala nos por logra triunfa cu un medaya pa Aruba.
Presidente di COA, Sr. Roy Mezas tambe a dirigi su mes na esnan presente unda e la gradici embahador de Boer pa e caluroso recepcion na su residencia aki na Lima, Peru. E delegacion ta sinti nan mes sigur honra den un momento asina special. Nos atletanan lo haci nos maximo esfuerzo pa representa Reino den forma digno na e Weganan Panamericano aki na Lima, Peru
Por ultimo, secretario general di COA, Sra. Nicole Hoevertsz a haci entrega di algun regalito di Aruba Aloe na Embahador de Boer, Sra. Judith de Ruiter y Gerwin Woudt. Tambe Sra. Hoevertsz a duna un splicacion cortico riba e desaroyo di e Weganan Panamericano LIMA 2019 y con spectacular e Ceremonia di Apertura lo bay ta diabierna awor.


text:
Minister Maduro a bishita e ‘Dutch State Treasury Agency’ den cuadro di e relacion nobo di financiamento di inversion
Minister Maduro a bishita e ‘Dutch State Treasury Agency’ den cuadro di e relacion nobo di financiamento di inversion
ORANJESTAD – Den anticipacion di e cambionan cu lo compaña e introduccion di e ley di consenso riba supervision financiero RAFT, Minister Maduro di Finansa a bishita e ‘Dutch State Treasury Agency’ DSTA cual ta e agencia dentro di Ministerio di Finansa cu ta busca financiamento pa Gobierno Hulandes. Den e relacion nobo cu Hulanda, DSTA lo percura pa financia e inversionnan di Gobierno di Aruba. Esaki lo wordo haci en cooperacion estrecho cu Ministerio di Asuntonan Interior BZK.


text:
Informashon pa
Empresanan
Mundu empresarial na Boneiru ta un di e forsanan impulsor tras di Blue Destination. E Sertifikashon di Blue Destination ta un sistema di sertifikashon pa yuda empresanan lokal pa hasi negoshi na un manera mas sostenibel i sosial.
Sertifikashon di empresa
Kada empresa na Boneiru, grandi òf chikitu, por hunga un ròl aktivo den sostenibilisashon. Pensa por ehèmpel riba eskohonan ekokonsiente na momentu di kumpra produktonan, prosesamentu di shushi òf uso di awa i energia. Sòru bon pa bo trahadónan, duna informashon na bo klientenan i hasi nan konsiente òf sòru pa un ambiente seif i limpi tambe ta kontribuí na un Boneiru komo Blue Destination.
Na aña 2019 nan a desaroyá e ‘Sertifikashon Blue Destination’. E Sertifikashon Blue Destination ta un sistema pa informá, guia i rekompensá empresanan na kaminda pa hasi negoshi den un forma mas sostenibel i sosial.
Kua ta e bentahanan pa mi empresa
Tira un bista akinan riba e bentahanan mas tantu menshoná di e sertifikashon empresarial.
Kiko e kriterionan ta?
Den e sentido mas amplio e Sertifikashon Blue Destination ta enfoká riba ‘hasi bon’ pa Boneiru.
Kon e ta funshoná?
Partisipashon ta simpel. Sigui e siguiente pasonan òf tuma kontakto ku nos si bo tin pregunta.
Kiko e ta kosta?
Nan a desiñá e Sertifikashon Blue Destination spesialmente pa ta pagabel i alkansabel pa empresanan di tur tamaño. E gastunan anual ta dependé di grandura di bo empresa. Nan ta kalkulá esaki a base di e kantidat di trahadó (fte’s). Den kaso di empresanan ku ta ofresé akomodashon nan ta wak e kantidat di kamber. Ta trata akí di gastunan di abono. Kada dos aña un ouditoria ta tuma lugá.
Empresario nobo? Kuminsá ku e Destination Scan
E Blue Destination Scan ta un promé paso den direkshon di hasi negoshi den un forma sostenibel. Nan a desaroyá e método akí spesialmente pa empresanan mas chikitu ku ainda no tin konosementu òf ku tin tiki konosementu di hasi negoshi na un manera sostenibel. Ku solamente 10 kriterio e Blue Destination Scan ta un instrumento na alkanse di un i tur pa wak na unda bo empresa ta pará i na unda tin espasio pa mehorashon. Kisas bo ta haña inspirashon pa kuminsá ku e Sertifikashon Blue Destination kompleto. Pa mas informashon tokante e scan wak riba wèpsait di nos partner Good Travel Guide òf tuma kontakto ku Kámara di Komèrsio i Industria Boneiru.
Registrá bo empresa
Registrá bo empresa òf organisashon direktamente akinan pa e Sertifikashon Blue Destination (i e Virus Aware Seal). Despues di bo registrashon Kámara di Komèrsio mas rápido posibel ta tuma kontakto ku bo.


text:
Internacional: Ya caba pa varios luna Bogaerts tabata den un posicion cu su ekipo di Boston Red Sox unda cu mester a dicidi si ta keda of ta cuminsa un futuro nobo cu otro team.
Palabranan for di MLB Players Association ta bisa cu Bogaerts ta un di e varios hungadornan cu tambe a join e grupo di free agency. Bogaerts ta “opt-out” di su contract di Boston y ta laga e 3 ultimu aña nan atras hunto cu $60M en buskeda di un contract mas grandi.
Esaki lo ta prome biaha den Bogaerts su carera cu e ta bira un free agent, mirando cu den 2019 a firma un contract di extension di $160M.
Mientras tanto e decision ta riba mesa ainda si e organisacion di Boston Red Sox lo extende Bogaerts su contract of si akinan Bogaerts lo cuminsa un futuro cu un ekipo nobo.


text:
Formulario di Registrashon pa Buskadó di Trabou
Bo no tin trabou i ta buskando trabou? Yena e formulario. Nos lo tuma kontakto ku bo pa tené bo na haltura di vakaturanan.
Bo no tin trabou i bo ta buskando trabou?
Pa medio di e formulario akí bo por registrá serka nos na Sentro pa Trabou. Sentro pa Trabou tei entre otro pa sòru pa vakaturanan lokal keda yená ku hendenan lokal ku mester di trabou i por hasi e trabou.
Trabou Tin!
Entre 2019 i 2023 lo tin un kresementu di mas ku 2500 kupo di trabou den HORECA. Na e momentunan aki ya kaba tin diferente vakatura (kòki, weiter, bartènder, etc). Abo ta biba na Kòrsou, bo ta interesá, bo por, bo ke i ta buskando trabou? Yena e formulario aki bou i registrá serka nos pa huntu nos sòru pa nos vakaturanan ku hendenan kapas!
Registrá aki i keda informá
Despues ku bo yena e formulario aki sentro di trabou lo sòru tuma kontakto ku bo pa duna of tuma mas informashon. Hinka nos number di WhatsApp, +5999 510 7629.
Informashon personal
E partinan marká ku un * kòrá ta obligatorio.


text:
Un proyecto piloto na 5 scol primario
Informacion semper ta hopi esencial y importante y pa e motibo aki Frisian Flag ta introduci su projecto “Van Gras tot Glas” pa asina informa tur muchanan cu ta atende scol primario e origen y proceso cu ta pasa cu e lechi cu tanto nan ta gusta.
Un glas di lechi ta yena cu nutrientenan esencial cu ta hopi importante pa un dieta balansa conteniendo proteina, calcium y phosphorous. Den lechi tambe ta encontra e componente di energia cu ta wordo extrae door di e sucu den e lechi cu ta duna e curpa e energia natural pa por funciona ideal cu ayudo di vitamina B2 y B12. Lechi ta enrekesi cu B12 cu ta importante pa cu e funcionamente di e sistema immunologico y imporante pa e persona cu no ta consumi carni.
E idea tras di e proyecto aki ta ser haci tur caminda cu Frisian Flag ta wordo exporta y nos a start na Aruba cu 5 scol. E idea tras di e proyecto aki ta uno cu lo wordo duna na tur scol den derde of vierde klas (cada scol ta dicidi den cua klas e lo wordo implementa) pa asina educa nos muchanan cu lechi no ta bin di un paki sino cu e ta bin di un baca y e proceso cu Friesland Campina tin pa asina retene tur e nutriente di e lechi pa nos tur por tin na cas un producto hopi saludabel cu ta lechi Frisian Flag.
Un proyecto hopi educativo y hopi entreteni pa asina tene atencion di e muchanan y informa nan riba e tema. Un buki special a wordo crea pa entrega na e scolnan di Aruba den e idioma hulandes y den dje tin texto, puzzel, informacion y un pagina pa kleur.
Danki na e 5 scolnan: Colegio Cristo Rey, Colegio Hilario Angela, Graf von Zinzendorf School, Mon Plaisir Basis School y Colegio Conrado Coronel cu na momento cu nos a acerca nan, nan tabata man habri pa asina bira parti di e proyecto piloto aki pa asina educa nos muchanan mas ariba e tereno di lechi y con importante e ta pa e curpa y den un dieta saludabel. Pa aña escolar 2014-2015, Compra y Frisian Flag tin e deseo di wak esaki aki riba pia na tur scol y lo ta asercando mas di e scolnan cu e proyecto aki. Den caso cu tin scol cu nos no a logra di haña contacto cu mester di mas informacion of interes pa start e proyecto por tuma contacto cu Compra N.V. of e-mail na info@compra-aruba.com


text:
autornan: PhD Fee Smulders, Dr. Marjolijn Christianen y Tatiana Becker (Aruba), Msc .ing Ecologo Marino y Ingeniero Medio Ambiental
Un yerba di lama exotico (Halophila stipulacea) ta rapidamente invadiendo Caribe, incluyendo lama rond di Aruba. E yerba exotico aki sa domina riba e yerbanan di lama nativo, pesei nan sa yame un yerba di lama invasivo. Ora e yerba invasivo ta reemplaza e yerba nativo e por reduci proteccion costal y biodiversidad. Esei kermen cu e lo ta beneficioso pa un ecosistema crea resistencia contra especienan exotico.
Por ehempel, si un herbivora (animal cu su dieta ta consisti di mata) nativo tin un smak pa e yerba invasivo, e lo por preveni e proliferacion di e yerba aki y asina mantene su populacion bao control.
Den un estudio nobo ehecuta na Aruba y Boneiro door di scientificonan di Universiteit di Wageningen (WUR) hunto cu coleganan di Amsterdam y Miami, a bin discubri cu piscanan por tuma e rol importante aki.
Na e bahia di Lac na Boneiro e studiante PhD Fee Smulders y Dr. Marjolijn Christianen a ripara cu casi niun yerba di lama invasivo tawata crece unda tawata tin hopi pisca. Den varios experimento piloto (di prueba), e yerba di lama invasivo tawata hasta disparce completamente. E scientificonan tawata sospecha cu pisca por ta hungando un rol importante den esaki.
Pa test esaki, nan a instala un experimento bao awa cu tawata inclui tratamentonan den haula cu tawata exclui mayoria pisca. E “set up” aki tawata permiti midi e efecto di pisca riba e yerba di lama invasivo.
Pa expande riba e valor di e estudio aki, e mesun experimentonan ehecuta na Boneiro a wordo ehecuta na Aruba door di e ecologo marino local Tatiana Becker. Asina por a compara un area proteha marino (Bahia di Lac, Boneiro) cu un ecosistema di yerba di lama no proteha cu tiki pisca herbivora y tiki diversidad den especianan (Barcadera, Aruba).
Resistencia contra yerba invasivo
“E resultadonan ta mustra cu pisca cu ta “graas” (come yerba) por reduci e nivel di expansion na mitad” segun Fee Smulders. “E efecto aki ta wordo amplifica pa medio di enrikecimento di nutriente, pasobra pisca gusta come blachinan yena cu nutriente. Yerba di lama nativo ta miho adapta na nivel halto di graasmento, mientras cu yerba di lama invasivo ta disparce bao di e nivelnan aki. Pero e mecanismo tawata solamente conta pa un ecosistema proteha na Boneiro, unda e densidad di pisca tawata halto. Na Aruba, nos no a mira ningun differencia despues di añadi nutriente. Tambe, a keda demonstra cu e invasivo tawata crece mas liher na Aruba, probablamente pa via di e densidad abao di pisca. Asina un area proteha cu hopi pisca herbivora por ofrece mas resistencia contra especienan invasivo.”
Turtuga blanco y yerba di lama
E estudio scientifico aki ta un pida mas di e puzzel cu tin pa comprende miho nos ecosistemanan invadi. Den un otro estudio cu a tuma lugar na Boneiro, e scientificonan a discubri cu turtuga blanco, tambe conoci como green turtle (Chelonia mydas) casi nunca ta come e yerba di lama invasivo, pero si ta stima di come yerbanan di lama nativo. Asina e scientificonan ta sugeri cu e dieta di e turtuga blanco por hasta facilita e expansion di e yerba di lama invasivo.
Door cu e yerba di lama invasivo ta reproduci asexualmente (“clonal”), y no pa medio di formacion di flor of simiya, e por sprei hopi mas liher y facil cu e yerba di lama nativo. Pesei e piscanan ta hunga un rol hopi importante pa proteccion di nos yerba di lama nativo. Awo cu e team di scientificonan sa cu pisca ta inclui e yerba invasivo den nan dieta, nan por compronde miho e patronchinan y dinamico cu ta observa den un ecosistema.
Dr. Marjolijn Christianen: “Den pasado e pensamento tawata ta cu herbivoranan di baina ta hunga un rol den e dinamico di un ecosistema di yerba di lama. Awo nos sa miho, y a demonstra cu nan ta indespensabel y por cambia e paisahe bao awa. Nos hallazgonan ta yuda amplifica e evidencia creciente cu areanan marino proteha ta effectivo y urgentemente necesario”.
Contexto: Aruba
Tatiana Becker, MSc. ing.: “Ademas cu a demonstra e importancia di e rol di pisca pa proteha ecosistema nativo di yerba di lama, e estudio aki a la bes ta mustra cu tin un problema serio na Barcadera, esta cu falta pisca herbivora. Pa bisa realmente cu e problema aki ta conta pa henter Aruba mester hasi censo di pisca na otro sitionan tambe. Vooral awo cu nos tin un parke marino mester inverti den studia e progreso di efectividad di proteccion marino pa medio di, entre otro, un programa di monitorea piska pafo y paden di e parke. Sin estudionan scientifico y transparente riba nos estado di flora y fauna bao awa, nos rubianonan lo keda ciego riba e cambionan ecologico y su maneho den nos awanan”.
E publicacion scientifico ta accesibel pa tur por lesa: https://www.sciencedirect.com/science/article/pii/S0304377021001133


text:
Mas di 400 ciclista a participa
All Stories
ORANJESTAD (AAN) - Shonnan e momento tan spera a yega! Playoff di e grandioso torneo anual bola 8 di FEBIAR lo cuminsa awe diahuebs 10 november,
Banco di Caribe orguyoso patrocinador:
ORANJESTAD (AAN): Manera ta costumber pa hopi aña caba, e club di natacion Aruba Dolphins Swimming ta organiza su competencia internacional yama Aruba Dolphins Invitational.
ORANJESTAD (AAN): Den fin di siman Monica Pimentel a scoge su team pa representa Aruba den e proximo Campeonato Internacional.
ORANJESTAD (AAN): Diadomingo mainta un “Cycling Awareness Ride” organisa pa Biking Squad Aruba completamente diferente a ser organiza pa core rond di Aruba,
ORANJESTAD (AAN): Diaranson atardi Minister Endy Croes a reuni cu Arubaanse Bond van Motorsports (ADRA) y Aruba Drag Racing Association (ABM) unda a firma un MOU.
ORANJESTAD (AAN) - Riba dianan 4, 5 y 6 di November 2022 Aruba Dolphins Swimming and Water Polo Club a
ORANJESTAD (AAN): Diadomingo mainta trempan a tuma lugar e actividad di Blue Race,
ORANJESTAD (AAN): Diaranson atardi les di Taekwondo a cuminsa bek den e gymzaal di Tarcisius Kleuterschool situa na Mabon.


text:
AKUERDO GENERAL PA EKSPORTASHON DI PRODUKTO I SERVISIO ENTRE KÒRSOU I TRINIDAD & TOBAGO
MINISTERIO KONSERNÍ DESAROYO EKONÓMIKO
AKUERDO GENERAL PA EKSPORTASHON DI PRODUKTO I SERVISIO ENTRE KÒRSOU I TRINIDAD & TOBAGO
PUBLIKÁ RIBA 02 NOVÈMBER 2022
Willemstad- Minister di Komersio i Industria di Repúblika di Trinidad & Tobago, sra Paula Gopee-Scoon ta di bishita na Kòrsou entre 1 pa 4 di novèmber den kuadro di un mishon komersial for di Port of Spain. Meta di e bishita komersial akí ta, entre otro pa reforsá lasonan ku ya a keda inisiá entre Kòrsou i Trinidad & Tobago. Durante di su bishita, minister Gopee- Scoon lo haña e oportunidat pa sera konosí mas di aserka ku empresa i servisionan di interes tantu den sektor públiko komo sektor privá i nos minister di Desaroyo Ekonómiko, sr. Ruisandro Cijntje, ta firma un akuerdo general ku Minister Gopee- Scoon pa formalisá e inisio di negosiashonnan komersial den área di produkto i servisio. E akuerdo general akí ta habri akseso preferensial den e merkado di Trinidad & Tobago pa produkto i servisionan di Kòrsou i mas ku klaro tambe visevèrsa. Produkto i servisionan ku tin enfoke riba dje durante e mishon komersial akí ta áreanan di alimento & bebida, alkohòl, produktonan di limpiesa, berdura, realidat virtual, produktonan pa kas i produktonan kímiko.
Benefisionan di un akuerdo komersial di e índole aki entre Kòrsou i Trinidad & Tobago ta ekstenso. Un di nan ta, ku Trinidad & Tobago ta e di tres pais di mas grandi di Caricom despues di Haiti i Jamaica i tin un poblashon di 1.4 mion i un ekonomia ku ta keda konsiderá un di esnan mas próspero den nos region. Trinidad ta saliendo for di un ekonomia ku tabata dependiente di petroli i ta diversifikando su eksportashon. Pa medio di un programa di e gobièrnu pa aktivamente stimulá eksportashon, e mandatario di Trinidad ta bini Kòrsou pa habri kaminda pa su empresarionan. Mirando e trayektoria ku Ministerio di Desaroyo Ekonómiko (MEO) ta kanando pa yega na implementashon di nos Strategia Nashonal di Eksportashon (NES), e akuerdo akí ta ligá na un di e ophetivonan stratégiko den e NES. Unabes ku nos tin un akuerdo di e taya akí ku Trinidad, nos ta spera di por sigui amplia i yega na un entendimentu ku Caricom pa akseso na merkado. Gobièrnu di Kòrsou ta den kombersashon ku Caricom pa bira miembro asosiá ku despues lo habri kaminda pa un akuerdo komersial ku Caricom, ku ta konsistí di 15 pais i un akuerdo komersial ku Trinidat & Tobago ta aportá grandemente na e kombersashonnan akí.
Durante e bishita di sra Gopee- Scoon e siman akí, Kámara di Komersio ta enkargá ku e agènda empresarial miéntras MEO huntu ku Cinex ta enkargá ku e bishita ofisial di e mandatario. Na luna di Febrüari di e aña akí, Minister Cijntje huntu ku KTK tabata di bishita na Trinidad & Tobago, kaminda KTK a firma un kontrato ku e kompania NEC pa trabounan di KTK na Trinidad & Tobago. Durante e bishita akí Minister Cijntje a ekstendé e invitashon na minister Gopee-Scoon pa bishitá Kòrsou den kuadro di un mishon komersial, i esaki a bira realidat e siman akí. Den e siman akí Minister Gopee-Scoon lo topa tambe ku nos Promé Minister, sr. Gilmar Pisas i tambe tin hopi interakshon planeá ku sektor priva di Kòrsou. Minister Gopee-Scoon lo bishita tambe nos Freezone, lo haña un tour di nos iglesianan Katóliko riba su propio petishon i tambe lo sòru pa dun’e un trato sublime pa asina e disfrutá plenamente di su bishita kòrtiku na Kòrsou.


text:
ORANJESTAD – Departamento di Asuntonan Economico, Comercio y Industria (DEACI) mediante su unit di Iniciativa pa Desaroyo diEmpresa Arubano (IDEA) cu colaboracion di Vadavas Jewerly, Accessories & More, aorganisa su di tercer webinar di Women Entrepreneurship cu e topico di “Aspiring Women Entrepreneurship” riba 10 di november ultimo.
Durante aña IDEA cu colaboracion di Erasmus Consulting & Training y ActionCOACH a orgranisa dos webinar pa e grupo femenino. E webinarnan ta specialmente dedica na e grupo aki cu ta desea flexibilidad den nan bida, cu ta desea di sigui nan pasion, cu kier tin mas control riba nan futuro y ta desea di crece mas rapido den nan carera.
Diferente tips valioso e di tercer webinar a contene. Srta. Valeria Gomez, presentadora di e webinar, a menciona pa no busca excuus pa cuminsa bo negoshi y kere den bo idea y bo soño. Idea y soño ta algo cu e persona tin den sumes y mester kere den dje y haci’e un realidad. Hopi biaha e excuus ta stroba pa ta exitoso den futuro. Tur cos tin nan proceso pa na final por ta exitoso. Valeria ta un empresario femenino jovendi 24 aña di edad y Co Fundadora di Vadavas, Jewelry, Accessories & More, cu ta un marca di acesorio local y hopi gusta pa nos localnan y turista. Aparte di traha den Vadavas, Valeria ta stima e mundo di Entrepreneurship y ta explorando awor den mercado exterior. E ta un joven empresario cu a pasa den diferente experiencia y semper ta habri pa comparti esaki cu otro. Su presentacion sigur a inspira hopi di nos participantenan y por a scucha esaki tambe na final di e webinar mediante e feedbacknanricibi.
IDEA lo sigui organisa mas webinar cu enfoke riba Women Entrepreneurship (WE). E webinar aki a tuma luga via plataforma digital y a haya un participacion di en total 31 persona femenino. IDEA ta sumamente contento cu e contenido di e webinar y di un tremendo presentacion di Srta. Valeria Gomez.
IDEA lo sigui cu su webinarnan den 2022 cu ta bay ta dedica na un y tur cu kier cuminsa un negoshi of tin un negoshi existente y kier educa nan mes riba diferente topiconan comercial. Tambe IDEA lo continua cu curso ‘Empresario Prepara II’ den luna di april 2022 y si bo persona ta desea di reserva cupo pa e curso, por tuma contacto cu IDEA via email L.croes@deaci.awpa registracion y tambe pa mas informacion tocante participacion y pago.
Un danki na tur e participantenan femenino y un danki special na Srta. Gomez cu a comparti suexperticio cu tur esnan cu a join e webinar. Keda pendiente pa mas eventonan den aña 2022 cu IDEA lo organisa. Por sigui nos riba Facebook page @Idea-Aruba pa nos actividadnan den futuro y tambe por bishita nos website nobo www.idea.aw.
Address: L. G. Smith Boulevard no. 160, Sun Plaza Building, Oranjestad, Aruba
Website: www.idea.aw E-mail: info@idea.aw
Tel: (297) 521 – 2400 Fax: (297) 583 – 4494


text:
Oranjestad-Algun siman pasa nos fraccion a realisa un bishita na Ecogas. Banda di recycling e compania ta mantene su mes ocupa tambe cu gasificacion di desperdicio cual despues lo wordo bendi cu WEB unda cu cierto adaptacion lo wordo haci pa e boilernan y pa finalmente esaki wordo converti den energia electrico. Den cuadro di esaki siman pasa diahuebs ministernan de Meza y Sevinger a bin Parlamento pa duna informacion tocante e posibel intencion di haci uso di e facilidad aki. E proyecto riba su mes ta uno positivo pasobra bo ta elimina asina dumpnan ilegal y alivia e situacion di Parkietenbos. Cu algo mester wordo haci cu nos desperdicio ta un hecho pasobra na e forma cu e ta tumando lugar ta uno incorecto y no ta yuda preserva nos medio ambiente.
Actualmente gobierno ta paga alrededor di 5 miyon florin pa aña p’asina por deshaci di e sushi riba Parkietenbos. Remarcabel ta cu e deal di Ecogas esaki lo por bira 2 miyon pa por deshaci di e sushi cu Serlimar lo entrega nan. Lo bo pensa cu Aruba lo spaar 3 miyon florin pa aña, pero e realidad ta cu Serlimar y otro companianan ta recoge 70% di e sushi na Aruba compara cu e 30% cu Ecotech ta recogiendo.
Nos sa cu den e proceso di recycling y gasificacion tin un margen di ganashi bastante grandi. En conexion cu e hecho cu Serlimar y otro companianan ta recogiendo mas cu 2 biaha mas hopi sushi cu Ecotech gobierno mester tin e responsabilidad pa sondea e posibilidad pa elimina e suma completo cu lo kier cobra gobierno di Aruba y hasta nos ta kere cu lo por duna algo extra na Serlimar. Ademas di esaki nos kier sugeri ministernan pa wak kico ta e posibilidad pa no solamente Serlimar pero tambe otro companianan cu ta eherce e trabou aki lo por haya un recompensa door di entrega nan sushi cerca Ecogas cual den principio ta algo cu por wordo negosha solamente door di gobierno. Nos ta di opinion cu si di berdad bo kier elimina dumpnan ilegal of pone un punto final na converti damnan den dump esakinan lo por tin nan efectonan positivo.


text:
Frisian Flag ta educa cu su Holland Fun Farm durante e dia
Diadomingo Juni 1 ta dia di internacional di lechi. Desde 2001 e organisacion FAO ( Food and Agriculture Organisation of the United Nations
Ta cla pa NOVEMbarba!
Luna di concientisacion pa Prostaat Bo tambe ta prepara pa cu November? Pa Gillette NOVEMbarba? Tur parti di mundo November ta e
Compra N.V. ta apoya y sostene su empleado pa tin un bida mas saludabel
2013 tabata un aña hopi activo pa cu e empleado di Compra N.V. Un idea cu a start di un grupo chikito
Frisian Flag a lansa su projecto “Van Gras tot Glas”
Un proyecto piloto na 5 scol primario Informacion semper ta hopi esencial y importante y pa e motibo aki Frisian Flag ta
E ganador di e auto Frisian Flag ta conoci!
Rugino Simileer a gana auto cu Frisian Flag "El a gana cu e miho slogan pa e lechi mas popular: Siendo e
The Giants-Compra team
COMPRA N.V. orguyoso di ta parti di e famia “ The Giants Baseball Organization” The Giants-Compra team Den celebracion di Compra Ltd


text:
Kolegio Ehekutivo a forma un grupo (taskforce) ku ta okupá ku e tarea di hürmentu di kas pa un periodo kòrtiku den barionan kaminda esaki no ta permití. Gobièrnu di Boneiru ta bai kontrolá esaki mas severo den e periodo ku ta bini. Tin un nesesidat grandi pa bibienda pagabel riba Boneiru. Preisnan pa hür i kumprá kas a subi enorme den último añanan. E situashon aki tin Kolegio Ehekutivo preokupá. P’esei
Kolegio Ehekutivo ta bai tuma diferente medida pa pone mas kas pagabel disponibel pa siudadanonan.
Un di e medidanan pa baha e preisnan riba e merkado di bibienda ta pa stòp hürmentu di kas pa término kòrtiku ku turistanan. Den mayoria bario na Boneiru no ta permití pa hür kas pa un término kòrtiku. E barionan kaminda esaki ta permití ta fihá den e Ruimte- en Ontwikkelingsplan Bonaire (ROB). Solamente e barionan ku tin e deskripshon ‘Recreatie- Verblijfsrecreatie’ òf ‘Gemengd-1’, ‘Gemengd-VI’ i ‘Gemengd-Uit te werken I’ ta permití pa hür bibienda y apartamentonan ménos ku 3 luna. Den tur otro áreanan esaki no ta permití.
E motibu pa permití hürmentu di kas ku turista solamente den sierto áreanan ta paso Gobièrnu ta aspirá pa tin barionan kaminda ta forma un komunidat uní, ku hendenan ku ta biba einan pa un periodo largu. Kaminda bisiñanan konosé otro, muchanan por forma amistat y bisiñanan ta yuda otro.
Hürmentu di kas pa un periodo kòrtiku ta produsí mas entrada ku hürmentu pa un periodo largu. Esaki ta pone ku ta bira mas difísil pa habitante di Boneiru mes hür un kas. Ménos kas ta keda disponibel y preisnan di hür ta mas haltu. Estudio a demonstrá ku turistanan ku keda na un hotèl òf resort ta saka mas sèn. Esaki ta kontribuí na mas trabou paso hoteleria y resorts ta duna mas servisio na bishitantenan.
Pa atendé ku e problemátika aki a forma un taskforce, ku den e periodo binidero ta bai aktua kontra hürmentu di kas pa periodo kòrtiku. Ya kaba a manda karta pa doñonan di kas den sierto bario ku ta hür nan kas pa un periodo kòrtiku. Makelarnan y notarionan a keda informá tokante e maneho, ku e petishon pa konsehá nan klientenan.


text:
Barranquilla2018
The 23rd Central American and Caribbean Games were held in Barranquilla, Colombia.
Total of 28 athlets from Aruba participated at this event
-
Shout out na Coleganan Noel y Andrew
Shout out na coleganan Noel Werleman y Andrew Vrolijk pa e cobertura unico di e Weganan Centro Americano y del…Read More »
-
Logro historico pa TEAMARUBA
Logro historico pa Team Aruba na e Weganan Centro Americano y del Caribe Barranquilla 2018 Diabierna anochi, e Weganan Centro…Read More »
-
Competencia nan di bowling a termina na Cali
Y awe e competencia nan di bowling a termina na Cali, Colombia cu Aruba su atleta Thashaina Seraus logrando e…Read More »
-
Thashaina ta ricibi medaya na Cali
Momento cu Thashaina Eliza Leandra Seraus ta ricibi su medaya di Brons na Cali, Colombia. Esaki a bira e medaya…Read More »
-
Brons pa Thashaina den Masters
Bolichero Thashaina Seraus ta logra medaya di Brons pa Aruba den e Centro Americano y del Caribe Barranquilla 2018. Esaki…Read More »
-
Thashaina ta conta di su medaya den Masters na Cali
Thashaina Seraus ta conta di su medaya di Brons cu e la gana den e Masters aki na Cali, Colombia.Read More »
-
Wuill a mira accion den Salto Largo
Weganan Centroamericano y del Caribe Barranquilla 2018 tabata tin un otro dia di atletismo diaranson. Riba e dia aki nos…Read More »
-
Wuill contento di por a participa na e weganan di Barranquilla
Atleta di Salto Halto, Wuill Vrolijk ta conta di su experiencia na e Weganan Centroamericano y Del Caribe, Barranquilla.Read More »
-
Triathlon a participa na Barranquilla2018
Atleta di Triahtlon, Renze Postma y Coach Nico Robert ta conta di e competencia na e Weganan Centroamericano y Del…Read More »
-
Coachnan di Bowling orguyoso di e teamnan
Coach Chris Dammers y Randy Stoughton ta sumamente orguyoso di e teamnan di Bowling cu a participa na e Weganan…Read More »


text:
William “Junior” Millerso a bai sosega
Junior a ocupa cargonan importante den deporte
Comite Olimpico Arubano, den nomber di su Directiva, personal y Federacionnan deportivo miembro, cu inmenso tristesa a ricibi noticia di fayecimento di nos amigo y compañero Olimpico, William “Junior” Millerson.
Junior a ocupa cargonan importante den deporte, manera entre otro Presidente di Nederlands Antilliaans Olympisch Comite (NAOC), Presidente di Pan American Karate Federation, Vicepresidente di World Karate Federation, Miembro di Comite Ehecutivo di e Asociacion de Confederaciones Deportivas Panamericanas (ACODEPA) y un atleta cu a destaca den e deporte di karate. Agradecido pa e momentonan di colegialidad y compañerismo cu nos a pasa hunto, Aruba y Corsow como islanan ruman den deporte, COA lo keda recorda Junior semper pa su lealtad, su actitud firme, su dedicacion na deporte y e amor grandi cu ela demostra semper pa su pais.


text:
Experto ta bisa cu vacunacion contra covid-19 na Merca. Ta sigui un ritmo impresionante y awo tur mericano di 16 aña di edad por ricibi un vacuna. Un funcionario di salud a bisa cu ta un etapa complica.
“Cada dia ta vacuna ta mas persona na Merca na un ritmo acelera. Directora di Centro pa Control y Prevencion di Malesa (CDC), dokter Rochelle Walensky, durante un sesion informativo di covid-19 na White House.
“Na un otro banda, casonan y hospitalisacion ta aumenta na algun zona di pais y tambe ta aumenta na casonan entre hoben cu ainda no ta vacuna.”
Den e ultimo 7 dia, Merca a informa un promedio di mas di 67.000 infeccion nobo pa covid-19, segun dato di Universidad John Hopkins. Esey ta un casi un 25% di aumento cu respecto promedio di 7 dia.
Experto ta bisa cu varios motibo di aumento di covid-19, incluyendo variante peligroso di coronavirus, B.1.1.7 ta mas contagiosa y ta yudando impulsa otro ola na Michigan.
John Fox, director ehecutivo di Beaumont Health, e sistema di atencion medico mas grandi di Michigan, tambe a bisa recientemente na CNN no a yuda cu Merca, incluyendo restriccion di covid-19.
E recomendacion di pausa ta produci despues di 6 caso raporta na Merca di un tipo di trombose straño y severo na mas cu 6.8 miyon di mericano ta ricibi e vacuna di Johnson & Johnson.
Cientifico tempo pa revisa di dato y determina si e vacuna ta realmente relaciona cu e trombose di sanger y mester cambia recomendacion di ken mester ricibi e vacuna.
Un number creciente di facultad y universidad na Merca ta anuncia cu ta rekeri vacuna di covid-19 pa studiante cu lo yega campus bek. Funcionario na Universidad Yale ta bisa cu a manda carta pa comunidad universitario cu ta spera tur studiante pregrado, posgrado y scolnan profesional ta vacuna prome cu yega campus.
Universidad Columbia a haci un anuncio bisando cu lo yuda proporciona vacuna na studiante cu no a keda vacuna. E universidad a bisa cu tin luga cu a ofrece vacuna di Pfizer y Moderna contra Covid-19. Anuncio di universidad a produci despues di debate na diferente luga di pais y vacuna mester ta obligatorio na cierto espacio.
E debate ta centra pincipalmente na passport di vacuna, cu ta solamente un test di un persona cu a ta inmunisa contra covid-19. Gobernador di Arizona, Doug Ducey a emeti un decreto cu ta prohibi passport di vacuna y evita cu gobierno estatal y local rekeri cu residente proporciona nan estado di vacunacion contra covid-19 pa ricibi un servicio of ingresa un area determina.


text:
KRALENDIJK – Bispu di aña 2020 Warehouse Supermarket a tira diferente vürwèrk, estilo di show den laira. Esaki ta kontrali na loke nos a kustumbrá kuné fin di aña, momentu ku establesementu sera i tira pagara. Diferente otro negoshi den e área a tira pagara den ora di atardi lat pa anochi. Tabatin hopi outo i hende koriendo pa tuma nota di e ambiente. Sigur e loke Warehouse Bonaire a hasi a duna un bunita bista ku show di vürwèrk i zonido fuerte den laira.
Riba potrèt algun di e empleadonan huntu ku nan hefe bispu di aña nobo.


text:
Neverland Ranch
Neverland Ranch òf Neverland Valley Ranch ta un estado ku tabata pertenese na Michael Jackson. E estado tabatin un grandura di 1.100 hectare grandi i ta situá na Figueroa Mountain Road 5225 na Los Olivos den Santa Barbara County na California. E nòmber ta bini di Neverland, for di e kuenta di Peter Pan.
Historia[editá | editá fuente]
Den aña 1988 Michael Jackson a kumpra e propiedat for di e empresario William Bone pa un suma di entre 16.5 pa 30 mion doler. E estado tabata Jackson su kas, komo su prètpark privá i e tabata kontene un oloshi grandi trahá di flor, varios estatua di mucha i un parke di bestia chikitu. E prètpark tabata inkluí trein: unu di 3 ft (194 mm) yamá "Neverland Valley Railroad" i un otro di 2 ft (610 mm) yamá C. P. Huntington trahá pa Chance Rides. Tambe e prètpark tabata kontene un barku di pirata, un montaña rosa, outo di dal ranka, slep grandi i un game room E kashi prinsipal tabata kontene un kamber sekreto pa seguridat. Jackson tabata tambe un gran kolekshonista di arte. E estado a wòrdu uzá pa diferente evenemento manera e kasamentu di Elizabeth Taylor i Larry Forentsky. Varios biaha Jackson tabata invita muchanan pa bin keda na su estado.
E lastu kos ei a kondusí na varios spekulashon tokante di abuzu seksual di mucha. Jordan Chandler, un hoben di diestres aña ku a bishits Neverland na varios okashon, a reklama e rei di pop na 1993 pa abuzu seksual. Jackson a insisti di ta inosente i a resolve e kaso pafo di korte. Na 2003 Jackson a deklara durante di un entrevista ku el a drumi ku un kantidat di mucha den e mesun kamber. Den e dokumentario aki por a mira Gavin Arvizo, un otro hoben ku algun tempu despues a demanda Jackson pa abuzu seksual. E kaso a keda investigá i despues di un kaso kontroversial a deklara Jackson liber di tur dies akusashon.
Den 2005 Jackson a duna di konose di no ke bolbe mas pa Neverland. El a haña ku e 70 agentenan polisial ku a hasi un inval, lo a 'viola' e kas hasiendo esaki. Konsekuentemente e estado no tabata sinti manera kas mas p'e.
Na 2006 a sera e fasilidatnan i gran parti di e empleadonan a keda mandá kas. Segun e bosero di Jackson esaki tabata debi ku e no tabata biba einan mas.
Den novèmber 2008 Jackson a bende un akshon di Neverland na un kompania invershonista ku ta operá bou di e nòmber Colony Capital pa $35 mion. No ta konosi kon grandi e akshon bendí aki ta. Riba 31 di juli 2014 a bira konosí ku e estado ta na benta. E balor a kore entre 35 pa 50 mion doler.
Riba 29 di mei 2015 a bira konosí ku e kompleho a wòrdu renobá, duná otro nòmber i ku e preis di benta e estado ta pará na $100 mion. Mayoria fanatiko di Jackson a protesta kontra di esaki i no ta di akuerdo ku e desishon. Jermaine Jackson, ruman mas grandi Michael Jackson, a skibi un karta habrí pa Colony Capital, den dje demonstrando su desakuerdo ku e desishon i a duna di konose ku e ta den kontakto ku nan.


text:
The content originally appeared on: Diario
ORANJESTAD (AAN): Den fin di siman atleta Kianna Krosendijk di Impact Taekwondo tabata ariba Boulevard ta colecta pa su biahe pa Merca
pa su proximo competencia Internacional. Kianna Krosendijk ta gradici tur automobilista y persona nan cu a contribui pa su biahe pa Merca. Kianna Krosendijk a logra cera e placa pa su pasashi. E ta falta solamente pa hotel, cuminda y inschrijfgeld.Despues di Costa Rica, training a sigui atardi cerca nos atleta Olimpico Monica Pimentel na Washington Basis School y mainta cerca Rene Wild. Kianna Krosendijk ta siguiendo su meal plan di Rene Wild na ordo di dia. E siman aki Kianna Krosendijk ta bay ta bek na Boulevard.


text:
KOMUNIKADO DI KUERPO POLISIAL KÒRSOU ASESINATO
KOMUNIKADO DI KUERPO POLISIAL KÒRSOU
180 / 2018
25 aprel 2018
Asesinato
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djárason 25 di aprel 2018, alrededor di 00.40 or, Sentral di Polis a dirigí unidatnan di polis pa Kaya Jacob Posner, kaminda tin un hòmber heridá riba tereno di un establesimentu.
Patruya ku a yega na e sitio a topa en bèrdat ku un hòmber drumi riba su lomba gravemente heridá. For di investigashon preliminar ku polis a hasi na e sito, te kaminda esaki tabata posibel i bou di e sirkunstansianan presente, por a mira ku e víktima (un bewaker di e establesimentu) tabatin herida di bala. Dòkter di polis a
konstatá morto di e víktima.
E prosedura ku ta mantené na dje ta, ku ta notifiká famia via e kanal(nan) legal i ofishal promé i despues di esei por hasi e identidat di e víktima públiko.
Riba òrdu di Fiskal di Ministerio Públiko a konfiská e kurpa sin bida di e víktima pa mas investigashon.
Motibu di e aseninato ta den investigashon.
Ta supliká tur persona ku tin kualke informashon di e kaso aki, pa pasa esaki na polis via di number di telefòn 917 òf 108 (riba e number aki bo anonimidat ta garantisá)


text:
pesas
-
Barranquilla2018
Jennifer na Barranquilla2018
Atleta Jennifer Piter ta elabora riba su competencia aki na e Weganan Centroamericano y del Caribe, Barranquilla 2018.Read More »
-
Barranquilla2018
Jennifer a subi tarima na Barranquilla
Jennifer Piter den e deporte di Pesas a subi tarima aki na Barranquilla pa inicia su competencia den 63KG. Mester…Read More »
-
Cochabamba
Joel ta jega Aruba
Entrevista cu nos medayista di Plata den e Weganan Sur Americano Cochabamba 2018, Joel Kuiperi y su kerida mama Sra.…Read More »
-
Cochabamba
Medayista di plata Joel ta bek
Medayista di Plata den e Weganan Sur Americano Cochabamba 2018, Joel Kuiperi a regresa bek Aruba. Un regreso cu sentimento…Read More »
-
Cochabamba
Joel su prome palabranan despues di gana Plata
Medayista di Plata, Joel Kuiperi su prome palabranan despues di su conkista: “DANKI NA E FORZA CU MI RUMAN OMAR…Read More »
-
Cochabamba
Historia pa Aruba
HISTORIA: Medaya di Plata pa atleta di Pesas, Joel Kuiperi den e XI Juegos Suramericanos Cochabamba 2018 Joel ta snatch…Read More »
-
News
Neisi Dajomes y Jennifer Hernandez di bishita na Comite Olimpico Arubano
Tres bez campeon mundial di Pesas, Neisi Dajomes y campeon di Pesas Suramericano y Pan Americano, Jennifer Hernandez ambos di…Read More »


text:
Ménos ku 5% di hospitalisashonnan lokal ta enserá personanan bakuná.
PUNDA- Resúmen semanal pa loke ta trata status di bakunashon di personanan hospitalisá na Kòrsou ta mustra ku aun mayoria persona hospitalisá pa motibu di Covid-19 no ta bakuná òf no ta kompletamente bakuná.
Ultimo simannan e kantidat di kaso nobo di infekshon ku Covid-19 na Kòrsou ta bahando. Sinembargo, manera ya Dr. Izzy Gerstenbluth a anunsiá siman pasá, e kantidat di personanan hospitalisá aun ta relativamente haltu.
Sifranan publiká pa loke ta kasonan nobo di infekshon ta mustra ku un total di 64 persona a keda hospitalisá ayera kual ta resultá den 490 kaso aktivo na Kòrsou. Segun publikashon di Gobiérnu sigur 1 kaso di e 64 kasonan nobo tabata importá. Pa loke ta trata hospitalisashon un total di 28 persona ta hospitalisá na CMC di kual 15 ta risibí kuido intensivo.
Tur siman Gobièrnu di Kòrsou i tim di epidemiologia ta analisá e kantidat di personanan bakuná i esnan no bakuná ku ta keda hospitalisá.
For di 22 yüli te ku 20 di sèptèmber un total di 165 persona a keda hospitalisá pa motibu di Covid-19. For di e kantidat aki únikamente 6 persona tabatin e protekshon total di tur dos bakuna, di kua 3 persona tabatin un sistema inmunológiko ku ta perhudiká. Esaki ta nifiká ku 159 persona no tabata kompletamente protehá. Análisis di esaki ta mustra ku 4 persona a risibí solamente un shòt di bakuna, 1 persona a haña Covid-19 den ménos ku 2 siman despues di su di dos bakuna i 154 persona no tabata bakuná.
Si tradusí e sifranan menshoná ariba den porsentahe, por konkluí ku na Kòrsou 96.3% di hospitalisashonnan ta bou di personanan no bakuná.


text:
Pa hopi aña gremionan di sector priva na Aruba a recomenda na gobierno pa reforma impuesto y introduci un sistema indirecto. IMF tambe tin varios aña ta recomenda impuesto indirecto y introduccion di Value Added Tax (VAT), manera un BTW (belasting toegevoerde waarde). Aruba a bay di acuerdo cu reforma di impuesto pa sistema indirecto segun e condicionnan di prestamo di Hulanda conoci como “landspakket”.
Mientras cu gobierno ta preparando pa Aruba introduccion di un BTW den futuro y haciendo nan calculacionnan, no tabatin oportunidad ainda pa sector priva duna recomendacion riba e structura di un BTW pa Aruba.
Aruba Hotel & Tourism Association (AHATA), Aruba Trade & Industry Association (ATIA), y Arubaanse Vereniging van Belastingconsulten (AVVB) a colabora pa crea un lista di recomendacion pa gobierno tene cuenta cu ne durante nan preparacion pa BTW.
E metanan principal pa un BTW ta pa facilita entrada pa gobierno, mientras cu ta haci e sistema mas simpel y no haci consumo mas caro pa e consumidor durante proceso di produccion of benta.
Alabes, un sistema di BTW ta yuda cu esunnan cu ta consumi mas ta paga mas. E recomendacionnan ta inclui cu e BTW mester reemplasa varios otro impuesto y wordo introduci den un base amplio.
Ta importante tambe pa e introduccion ta parti di un reforma completo cu ta sigura cu e personan cu menos entrada ta keda cu mes poder di compra y no ta perhudica. Cu e recomendacionnan, e 3 gremionan kier asegura cu e sistema ta simpel, husto y efectivo pa gobierno, comercio, y consumidor.


text:
“Pa falta di sentido di urgencia, falta di vision, falta di dedicacion, capacidad y sigur falta di amor pa e ser humano nos ta constata cu Gabinete Wever Croes ta fayando den ofrece comunidad un plan debido di vacunación rápido”, asina e líder di AVP, mr. Mike Eman a expresa.
Pa Eman e solucion real ta e vacuna. Ey ta unda e zapato ta primi mirando cu te ainda no a haya bastante vacuna pa tur hende.Eman: “E vacuna ta e solucion. Na otro paisnan unda e vacuna ta wordo duna den corto tempo por mira resultado di biaha”.
Como ehempel Eman a mustra riba e maneho di Presidente Biden, kende cu na momento cu el a tuma rienda di Merca a priminti cu su meta ta pa cuminsa na vacuna 100 miyon hende den e prome shen dianan di su gobernacion y ya diahubes el a anuncia di a yega e meta aki y pas’e prome cu e shen dianan ta tras di lomba.
Lider di AVP ta splica cu e no ta sinti e urgencia ey na Aruba. “E prioridad ey ta haci falta loke ta lamentabel. Como isla cu ta biba di turismo gobierno mester trata na vacuna mas tanto hende posibel cu kier wordo vacuna. Mester respeta esnan cu no kier e vacuna. Pero si tin mas di 35 mil hende registra, anto mester bay over na yama nan lo mas pronto posibel.”
Nos mester pr a vacuna henter Aruba den un luna si a busca 110.000 vacuna y pone mucho mas punto di vacuna y traha mescos c una Merca 24/7 riba vacunación. Loke cu tin hende mas disgusta ainda ta cu esnan cu ta wardando pa basta tempo caba por mira riba medionan social con otronan cu no ta cuadra cu e criterianan exigi, si ta hayando e vacuna.
Na hospital tin un cantidad grandi di pashent di COVID y esaki ta aumentando, e variantenan ta aumentando y e fayecidonan ta aumentando. “Papiando cu specialistanan nan ta informa mi cu e tratamento pa esnan cu tin e variante no ta di e efectivo ey manera tabata den cuminsamento.”
“Social distancing, tapaboca y laba man ta yuda pero loke sigur ta duna e miho resulatdo ta si mas tanto hende posibel tuma e vacuna. Eynan ta unda tin e falta di eficiencia. Un di e bentahanan como isla chikito, aparte di tin retonan, ta cu dor di nos tamaño nos por logra vacuna un cantidad grandi di hende den tempo cortico.
Pero pa e falta di sentido di urgencia pa atende cu e problema aki cu cada bes ta wordo benta bek riba nos pueblo cu tur sorto di reproche, e situacion ta keda manera e ta awo. Zundra tur hende y bin cu tur sorto di medida no ta yuda.
Loke gobierno mester haci ta papia cu Hulanda. Bisa nan cu nos ta biba di Turismo y nos no ta Hulanda cu por wanta golpi financiero, nos no tin agricultura, nos no tin industria, pero ta biba solamente di e entrada cu e turista ta laga atras.
‘Cada dia cu un restaurant ta cera, un hotel ta cera, un tienda ta cera…mas hende ta sufri na Aruba. Nos no por otro pasobra no ta tur hende ta vacuna ainda. Esaki pa e simpel echo cu no tin un maneho suficiente pa percura pa tur hende wordo vacuna.’
Eman: “Un gobernacion cu tin credibilidad lo por a convence Hulanda hopi tempo caba cu e baranca aki ta depende pa 80% di Turismo. Gran parti di e empleadonan tin un aña ta bibanado riba 60% di nan salario, otronan tin unicamente fase (di Hulanda), otronan ta biba di Rode Kruis.
Esey ta e miseria cu ta reinando na Aruba awor aki. Un isla unda gobernantenan no ta visibel pa ningun hende. Solamente riba medionan social unda nan ta duna muestra di nan falta di liderasgo, nan falta di vision, nan falta di amor pa nan pais y nan pueblo. E ritmo riba cual nan ta bayendo ta devastador pa e pais aki.
Hopi dia caba mester a splica Hulanda cu nos ta depende di Turismo y cu e vacunanan mester yega y lihe pa dentro di corto tempo nos por a vacuna tur hende cu kier e vacuna. “Ami lo a pone Rutte compronde esey hopi tempo caba”, Eman bastante preocupa a bisa. E falta di capacidad, vision y dedicacion y e forma mezquino di atende cu e situacion no ta yuda Aruba na nada”, e Líder político a enfatisa..


text:
Asamblea General 2019
Federacion miembro a aproba Plan di maneho y presupuesto 2020 di Comite Olimpico Arubano
Durante Asamblea General
Federacion miembro a aproba Plan di maneho y presupuesto 2020 di Comite Olimpico Arubano
Recientemente Comite Olimpico Arubano a tene nan di dos Asamblea General di e aña aki den e ballroom di Holiday Inn Hotel. Mester bisa cu e atendencia tabata uno grandi unda 21 di e 24 federacionnan deportivo a haci acto di presencia na e anochi aki. Cada aña den e lunanan di juni y december, e federacionnan deportivo miembro di Comite Olimpico Arubano ta bini hunto y reuni pa loke ta e Asamblea General di dicho organisacion.
Na e Asamblea aki un bes mas esnan presente a mustra nan satisfaccion di e direccion cu COA ta bin ta hibando e maneho di deporte di nan como miembro. Despues di varios pregunta, sugerencia y votacion di e miembronan presente den e sala, a aproba e presupuesto 2020 y e plan di e maneho cu Comite Olimpico Arubano lo bai hiba durante aña deportivo 2020, unda lo inicia cu e ciclo nobo pa e proximo cuatro añanan cu ta bini. E 21 federacionnan presente a ricibi a plan di maneho 2020 cu hopi positivismo mirando cu den e 6 lunanan desde juni, nan ta haya cada bez un update di e forma con COA a traha segun e plan stategico presenta. Esaki ta conta tambe pa e presupuesto mara na e maneho. E cede nobo Comite Olimpico Arubano lo bira un realidad ya cu esaki a wordo unanimanente aproba pa e federacionnan miembro. Aki un soño di añanan lo wordo cumpli. Tambe varios otro plan a wordo realisa den 2019 manera e plan di Recurso Humano, plan di Mercadeo unda a haya algun partnernan nobo.
Pa loke ta e parti deportivo a elabora riba e exito di e Weganan Panamericano di LIMA, Peru unda cu nos atletanan sin duda a logra obtene un bon resultado, uno satisfacorio cu a termina cu e conkista di Aruba su prome medaya Panamericano obteni pa e atleta di RS-X, Mack van den Eerenbeemt. Na vispera di e Weganan Olimpico di Tokyo 2020 dentro di 7 luna, mester bisa cu den comparacion cu Rio 2016 esaki ta un tiki menos ya cu e temporada di Rio a clasifica cu 7 atleta mientras cu pa Tokyo no a clasifica ningun atleta ainda pero si cu varios potencial cu lo por yega na nan posibel clasificacion, algo no facil. Pa e motibo aki tambe COA inicia algun siman atras cu e proyecto Talent Identification Program unda lo traha riba un desaroyo riba termino mas largo di nos talentonan cu lo por aspira pa yega na e Weganan Olimpico di 2024 y 2028.
Ta bon pa bisa aserca cu tur presente a observa un minuut di silencio, na momento cu e noticia a drenta cu e dirigente deportivo, den pasado dirigente di Comite Olimpico Arubano, Sr. Francisco “Chipen” Chirino awe den felis memoria a fayece. Tambe e federacion di futbol, Arubaanse Voetbal Bond – AVB a haci entrega di nan plan strategico y Grow Football na Comite Olimpico Arubano.
COA hunto cu su direccion di Deporte y Departamento Medico y di Ciencia di Deporte den bon cooperacion cu nan 25 federacionnan miembro lo sigui traha duro y cu dedicacion, pa asina nos deporte dal un stap mas den e miho direccion desea.


text:
Chehadi Eddine : Ora tin skarsedat, hende lo bringa otro mané Samuru rankándo riba un pida wesu. E bringamentu entre nos mes aki ta susode ora un Gobiernu no (por) brinda un mihó perspektiva.
[Trabou | Ekonomia | Krea Oportunidat | Bienestar] Chehadi Eddine (DP #5)
Ora tin skarsedat, hende lo bringa otro mané Samuru rankándo riba un pida wesu. E bringamentu entre nos mes aki ta susode ora un Gobiernu no (por) brinda un mihó perspektiva.
Tin 5590 hende buskando kas, 22mil hende sín trabou, 13mil hende kategorisá komo “pober”, desaroyo stanká, krìmpmentu di nos Ekonomía ku 2.5%, belásting ku a subi kumulativamente ku 6.3% , 45% di nos komunidat ta pegá den un sirkulo visióso. Kon largu más bo ta kere nos por mantené e situashón aki?
Pero e kandela a sende, tin Lús na nos Horizonte.
Ora Krea Oportunidat, hende por produsi abundansia; dunando e Resultado kaminda tur hende tin trankilidat y felisidat. Awóraki No ta asina, Pero, Kón Sí Por? Hopi partido polítiko ta primintibu Shelu i tera. Masha bunita, pero kuá di nan tur Sa KÓN pa (of ké) Hasi esaki realidát?
Laga nos kuminsa ku solamente ún idea futurístiko, pero realisábel dentro di e proximo 3-5 aña;
- “Cruise Terminal” na Banda’bou:
Konstruí un Terminál pa Barku Kruséro di Tamaño Chikí y Mediano (nota: e Barku grandinan lo keda drenta Willemstad, Anabaai i Megapier).
Turista lo baha drenta Wèstpunt/Bandabou kaminda nan por:
- tuma un kareda pa ‘Sight seeing’ den un “Wabi”,
- Bai kèiru den un Garoshi halá door di kabai,
- Subi lómba di un kabai bai watamula,
- Huur un baiskel i explorá e teritorio,
- dal un warapa di tamarein of aw’i Lamunchi, of yerba Friu (estilo Iced tea),
- bishita kualke playa, dal un kuminda krioyo òf dal un koi pasa boka (na kas di ‘Tanchi’ ku a wòrdu di kùr door di GGD, òf na un restaurant local,)
- tuma un masashi ku zeta di koko
- vlècht nan kabei riba ‘Beach’
- hasi manicure/pedicure ku produktonan lokal
- kumpra souvenir (trahá aki di material importa, lokál, of resiklá)
- Kontempla e elegansia di turtuga, respetando su teritorio
- Piska (responsabelmente) den bot’i piskadó outentiko
- Hike den Christoffelpark i disfrutá di nos Medio Ambiente i Naturalesa
- Siña traha pan será
- Bishita Museo di kas di Pali Maishi
- Pasa día, Chill basilá den Weekend Huis
- Tuma un kurso estilo ‘bootcamp’ di Papiamentu, òf Dominó
- Sinja Baila, of Wak eksposishon di Baile di folklore, Kumpra Instrument Krioyo (Bénta, tambu, Kachu, Raspu, Chapi, triangle etc.)
- Of djis sinta wak laman i meditá kon dushi bida tá
Kuantu aktividat ekonomiko mas bo més por pensa rondó di e idea áki? Tur e servisio I produktonan aki lo por wòrdu ofresé dor di Ábo, of bou di guia di personanan Lokal, meskos ku abo.
Kòrsou tin Oportunidat pa Trabou Digno, kaminda abo por gana un dushi Bibá, traha bo mes kas I kuida bo sernan kerí; E uniko kos Gobiernu Mester hasi ta hala fo’i kaminda, hábri e kaminda pa e desaroyonan aki por tuma lugá, I kontrolá pa e kosnan pasa na un manera ordená.
A yega ora pa kambia loke ta stroba nos: Mester Kambia Ley y Strukturanan Antikuá ku no ta Sirbi nos mas, Kambia Gobiernu ku ta Difikultá i Kosta nos en bes di Fasilitá !
Ban Konstruí pa nos por biba un bida Sostenibel, Produktivo i Dushi. Ban ku Partido Democraat


text:
Avion privá dje popular kantante J Balvin ta aksidentá na Bahamas. (VIDEO)
Avion di e popular kantante kolombiano di reggaeton J Balvin a aksidentá na Bahamas djabièrnè den ora di atardi. E avion privá ku J Balvin i su famia tabata na punto pa lanta buelo for di aeropuerto di Bahamas na momentu ku e aksidente a tuma lugá. “Dios no tabata ke pa mi bai awe”, J Balvin a skibi riba su kuenta di Twitter. El a pone tambe un video kaminda por mira klaramente kon e avion a keda pegá den un mondi den serkania di e aeropuerto di Bahamas. “Dia no ta bo dia, no ta bo dia”, J Balvin a sigui splika.
J Balvin di 31 aña a bira super popular den e género di músika latino ku su hit “Ginza”. Na su edat hóben, ya e kantante tin vários premio importante riba su nòmber. Aña pasá el a keda premiá ku un Latin Grammy pa e mihó kansion urbano. E aña aki tambe e artista a gana no ménos ku 5 premio durante e prestigioso anochi di Premio Lo Nuestro, ku ta un di rekonosimentu prinsipal di artistanan latino. J Balvin ta programá pa presentá djasabra dia 3 di sèptèmber awor na Kòrsou, durante di Curacao North Sea Jazz 2016. Klek riba foto pa e video ku J Balvin a pone riba Tiwtter.


text:
Comision di Mayor Muchanan Sabi Muchanan Sabi ta organisando e prome Bos Escolar cu ta Edicion Cultural. Tur cos a cuminsa door di e sonjo di Edselyn Figaroa, kende a acerca e comision y mayornan bisando tur su ideanan. Ora cu Edselyn Figaroa tabata menciona e ideanan, e comision a haya esaki leuk. Como cu e mes tin hopi cantica cultural skirbi, el a puntra pa haci’e den e temporada aki, biniendo bek cu tur su cantica bieu y algun nobo.
E festival lo tuma luga diadomingo awo, 8 di Maart, na Club Caiquetio. Tin programa cu e festival ta cuminsa 4:00PM, pero pa 3:00PM lo habri e portanan. Danielle Meeghas, Comision di Mayor Muchanan Sabi, a invita scolnan pa bin apoya nan alumnonan, pero tambe mayornan, amigonan, famianan di tur e muchanan yega pa apoya nan.
Tur cos a cuminsa manera un joke p’e muchanan sabi mes, segun Danielle Meeghas. Dado momento el a cuminsa bira grandi, e reaccionnan di e publico di e scolnan a pone cu a organisa esaki. A tira lot y ta cla pa cuminsa diadomingo awo e prome edicion. Lo tin mas o menos 40 participante, di cual den cada categoria tin mas o menos 15 mucha. Lo tin 3 categoria e atardi aki.


text:
Pronóstiko di tempu pa Kòrsou i bisindario bálido te djabièrnè manta 6:00 o.l., 18 di novèmber 2022.
Pronóstiko
Pronóstiko di tempu pa Kòrsou i bisindario bálido te djabièrnè manta 6:00 o.l., 18 di novèmber 2022.
Kompilá: djaweps 17 di novèmber 2022, 05:00 o.l. (09:00 UTC).
Tempu: Parsialmente nublá, de bes en kuando mas nublá ku algun áwaseru pasahero.
Temperatura máksimo lo alkansá 30ºC i temperatura mínimo 25ºC.
Solo ta sali 06:34 i ta baha 18:07 o.l.
Bientu: Por lo general ost i moderá; forsa 3 te 4 (12 te 30 km/ora, 7 te 16 nudo). Prinsipalmente den áwaseru, ráfaga basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: Un ambiente atmosfériko húmedo e instabil lo sigui afektá e tempu den nos área i resultá tantu awe komo mayan den bon chèns pa awa kai riba i rondó di e isla. Esaki, huntu ku un bientu moderá for di pariba.
Kondishon di laman: Moderá ku altura di olanan entre 1 i 1.5 meter (3 i 6 pia). E olanan di mas haltu lo ta den resake riba laman serka di kosta na nort.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djasabra mainta: Parsialmente nublá i wer ku tiki aktividat di áwaseru.
Meteorólogo: Coffie


text: Oranjestad, 3 Januari, 2021 – Na promer lugar Crisis Team di Gobierno di Aruba ta desea di duna nos comunidad un Bon Aña 2021, gradiciendo pa e cooperacion den aña 2020 y pa hunto cu solidaridad y disciplina nos sigui cumpli den aña 2021 cu e reglanan pa asina controla y vence e pandemia e aña aki. Considerando con e virus ta plamando cu un “positivity rate” demasiado halto, cantidad di testnan den ultimo dianan cu tawata hopi abou y awor por tuma nota cu e cantidad di testnan a aumenta, sinembargo esaki, combina cu e positivity rate halto, ta pone cu e medidanan tin cu worda prolonga. Pues e Toque de Queda ta wordo extendi cu 4 dia mas; dianan 4, 5, 6 y 7 di Januari 2021. Ta urgi comunidad henter di Aruba pa tuma nota di extension di fechanan di Toque de Queda cual ta di 11or di anochi pa 5 or di mainta riba cada un di e dianan cu a keda anuncia. E orario di ciere ta keda 10 or di anochi. Crisis Team lo sigui monitorea e desaroyo di e pandemia di serca pa tuma e pasonan necesario na tempo.


text:
Diabierna varios t’e artistanan cu a bini hunto riba Plaza Nicky Habibe p’asina rindi un homenahe na Etty Toppenberg, pa su 65 aña den mundo di farandula.
Edjean Semeleer, cantante y co-fundador di Go Cultura Foundation, tabata un di e motornan tras di e iniciativa aki. Pa Semeleer un baluarte manera Etty Toppenberg merece di haya un reconocimento y un homenahe awo cu e ta na bida y meymey di nos tur.
Nan a cuminsa cu e plannan aki for di dia 27 di juli, pero te na comienso di e siman aki, nan a haya e confirmacion cu algun organisacion local manera UNOCA, Departamento di Cultura y tambe Ministerio di Cultura, a uni na Go Cultura Foundation pa asina brinda e homenahe aki na Etty.
Rib’e anochi aki a purba di trece mas artista posibel hunto pa asina presenta un concierto musical cu e composicionnan di Etty, e composicionnan di Trio Huasteca y e cancionnan cu pa Etty ta hopi importante. Na mes momento tambe, recorda e bon temponan di Etty y celebra hunto cu ne su 65 aña den e mundo di farandula.
Pa un relato mas amplio, lesa TREMPAN.


text:
Oranjestad-E discucion politico di ultimo conco aña a concentra riba sanea finansa publico. Oposicion, en especial e partido MEP, ta papia y critica solamente finansa publico! Nan no kier a kita ni rduci e BBO. Nan tabata contra pa yuda esnan cu entradanan mas abou cu e “reparatietoeslag”, e ayudo pa mamanan soltera, e hendenan cu ta haya un onderstand, e pensionadonan cu tin e pensioen di behez como unico entrada. Oposicion, MEP y PDR, tabata contra di e inversionnan grandi cu gobierno di AVP a haci den sector social y den infrastructura haciendo uso di fondonan publico. Literalmente, bez tras bez oposicion a yama esaki GASTAMENTO DI PLACA! Nan tabata y ta contra di e maneho cu a saca nos pais for di e pio crisis financiero y economico. Y niun momento nan tabata tin atencion pa e consecuencianan social y laboral di e crisis.
E MANEHO CU MEP/PDR KIER
MEP ni PDR a yega di presenta niun plan, idea of proposicion pa yuda saca nos pais di e crisis economico, financiero y social. Den campaña pa eleccion 2013 MEP a bisa cu ta ora nan drenta gobierno nan lo instala un comision di experto pa bay studia posibilidadnan di un maneho nobo! Imaginabo: grita y critica tur dia, pero nan mes no tin niun idea. Nan kier pa pueblo scohe nan prome sin sa kico ta bin pa pueblo, pa despues nan laga hende bay studia pa bisa nan kico pa haci! PDR no a yega mas leu cu propone algun “niche” pa yuda crea mas entrada. Bunita idea. Niun plan. Niun accion!
E maneho cu mientrastanto si nos sa cu MEP/PDR kier ta un maneho di CORTA GASTO PISA, KITA HENDE DI TRABOU sin crea otro trabou pa nan, y HISA ENTRADA PISA CU MEDIDANAN PISA. E mes un maneho cu CFT ta propone y cu a faya na Hulanda, Corsow y Sint Maarten! Tur hende por djies bay wak e resultadonan di e maneho ey y puntra si nos kier esey na Aruba. Nan ta busca forma pa sanea finansa publico so, sin wak con ta pone economia crece, sin wak con ta cre trabou, sin wak con ta yuda esnan den mas necesidad, sin wak con ta sigui desaroya nos pais y bay dilanti.
ALTERNATIVA?
Durante di henter e trayecto di ocho aña di e crisis, tur esnan cu ta para na banda y critica so, tanto aki na Aruba como den exterior, no a presenta niun alternativa di maneho cu por a duna e mes un resultado pa recupera nos economia, crea trabou, crea entrada, mantene of mehora forsa di compra y sin hiba nos pais den un abismo social manera bo ta wak den otro paisnan. Opositornan a grita di debe grandi, pero no kier reconoce cu AVP a usa placa di pueblo directamente pa yuda pais y pueblo. IMF si ta mustra riba e resultadonan concreto aki. Kico a keda esnan cu ta critica? Awor nan ta bisa cu ainda nos no ta cla. Nos contesta ta: sigur cu nos no ta cla. Ainda falta. Ta nos mes a bisa cu ainda falta! Pero e caminda cu nos a scohe a duna resultado. Nos ta riba e bon caminda! Pero unda oposicion a keda? Di berdad Aruba merece un miho oposicion!


text:
5 di novèmber
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
5 di novèmber ta e di 309 dia di aña (310 den un schrikkeljaar) riba e kalènder gregoriano. Ta resta 56 dia pa e aña terminá.
A sosodé[editá | editá fuente]
A nase[editá | editá fuente]
- 1951 - Vale Croes (†2015), kantante i komediante arubiano
A fayesé[editá | editá fuente]
- 2020 - Mary Wever-Laclé (73), polítiko arubano i minister di Enseñansa i Labor den gabinete Henny Eman III.


text:
Sic
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Sic ta un adverbio Latino y un abreviacion di sic erat scriptum (na Papiamento: “Pues”, nificando “Pues asina e tawata skirbi”). Sic ta wordo inclui patras di un palabra cita of un paisahe literario indicando cu e materia cita a wordo transkribi of traduci na mes manera cu e ta aparece den e texto di e fuente incluyendo cualkier spelling of puntacion incorecto, bieu of no standardisa. E tambe ta aplica pa pretexto cu ta causa sorpresa, rasonamiento fout y cualkier otro materia cu por wordo intrepeta como un eror den transcripcion.
Normalmente e ta wordo uza pa informa e lesador cu cualkier eror of algo cu ta parse eror den e materia cita no ta causa pa eror den e proceso di transkirbi pero a wordo reproduci intencionalmente exactamente manera e ta aparece den e texto di fuente. Normalmente ta pone e palabra sic den braketa cuadra pa indica cu e no ta forma parti di e materia cita.
Tambe sic por wordo uza den un manera sarcastico, pa asina yama atencion na un fout di e autor original di e materia cita of un fout den e logica di e autor of pa mustra disgustu of sentimento negativo pa e materia cita.


text:
Diamars algo pasa di 8:40pm un accidente a tuma luga prome cu yega na e rotonde di Cas Casuela. Un auto marca Honda modelo Fit color preto numera A-22782 tawata riba Watty Vos Boulevard prome cu yega rotonde di Cas Casuela a dal tras di un Nissan Cube color preto numera A-74773 dilanti di dje.
Ta parce cu e Honda no a logra midi su velocidad y distancia. Den e Nissan Cube tabatin un mama y su famia den auto y un baby di apenas un paar di luna.
Chauffeur di e Honda a haña sla na curpa, a bira malo e momento ey y a cuminsa saca. A pidi pa dos ambulance pa controla e baby tambe di apenas un par di luna y e chauffeur cu a bira malo na e sitio.  Daño material tabata minimo.


text:
KRALENDIJK – Djasabra último e kompania Lovers a habri su portanan bèk pa bende eiskrim. Lovers Ice Cream Parlor Bonaire ta den e edifisio kaminda ántes tabata Casa Ramon, patras di Onderlingehulp na altura di e rotònde na misa di Playa. Jarrod Dijkhuizen, e motor tras di e idea pa habri Lovers bèk, a papia na okashon di apertura i el a menshoná ku nan stima Boneiru. “Lovers ta bèk na Boneiru. Nos no a bai laga Boneiru, sinembargo awor ta den un bunita edifisio. Mi a bin biba Boneiru i a kuminsá pensa kon pa Lovers a bini bèk. Mi a papia ku e hendenan ku ta hür e edifisio i a yega na un palabrashon ku nan. Trabou a kuminsá i awe 3 luna despues eiskrim di Lovers ta na Boneiru. Dijkhuizen: “Bin saboriá tur dia un di e 16 sabornan di eiskrim di Lovers ku nos tin pa pueblo di Boneiru,” el a finalisá bisando. Despues a kontinuá ku partimentu di eiskrim pa tur invitado i Ish Croes a haña e promé eiskrim di Lovers, e regreso na Boneiru. Invitadonan a saboriá nan eiskrim spesial prepará pa e okashon.
Kombinashon di potrèt ta ilustrá e aktividat.


text:
Fundacion Telefon Pa Hubentud Aruba
Directiva
E Directiva ta na encargo di planificacion cu Fundacion Telefon pa Hubentud Aruba lo sigui pa e añanan venidero. Nan tin bista tambe di e trabounan di e empleadonan pa sigura cu ta logra e metanan stipula den e plan. E Directiva ta consisti di boluntario.
Conseho Hubenil
Fundacion Telefon Aruba pa Hubentud ta pa mucha y hoben. Esaki kiermen cu participacion di hoben den e Fundacion ta importante. Pa logra esaki, Fundacion Telefon pa Hubentud Aruba, kier stimula e participacion di e hobennan, ainda mas, door di bin cu un conseho hubenil. Door di involucra hoben den e trabou aki, Fundacion Telefon pa Hubentud Aruba, lo haya un miho bista di locual cu ta pasando entre e muchanan y e hobennan na Aruba. E Conseho Hubenil, na nomber di Fundacion Telefon pa Hubentud Aruba, ta trata cu conseho pidi of no pidi.
Nan tin un contribucion importante cu cambio mayor y/of desaroyo y contribucion pa e obhetivo y e proyectonan di Fundacion Telefon pa Hubentud Aruba, cu ta andando.
E Conseho Hubenil di Fundacion Telefon pa Hubentud Aruba ta aspira pa: tin algo di bisa y tin influencia riba proyecto hubenil cu mester ser ehecuta y ta conseha Fundacion Telefon pa Hubentud Aruba riba topiconan relaciona cu hubentud. Su miembronan ta bon informa tocante asuntonan relaciona cu hubentud, desaroyo den cuido di hoben na Aruba,
condicion di biba di mucha y hoben na Aruba, e cumplimento di derecho di mucha na Aruba, mision, vision y obhetivo di Fundacion Telefon pa Hubentud Aruba y e funcionamento di Fundacion Telefon pa Hubentud Aruba.
Mentor
Tur dia ta destrui infancia door di abuso y kibramento di confiansa. E mentornan di Fundacion Telefon pa Hubentud Aruba, mas di 30, ta purba di bolbe trece e confiansa aki y ta yuda e mucha/hoben haya speransa. E mentornan di Fundacion Telefon pa Hubentud Aruba ta hende comun cu ta haci un trabou extraordinario – den nan tempo liber. Nos mentornan ta haya entrenamento intensivo durante un periodo di seis siman. Cada sesion ta trata un area nobo di conseho y ta explora topico particular. Fundacion Telefon pa Hubentud Aruba su proceso di screen, selecta y train ta rigoroso. E mentor ta traha un shift di dos ora. Semper tin un supervisor disponibel pa yuda e mentor cu por tin mester di un sesion pa discuti despues, pa yuda e mentor laga atras cualkier sintimento di angustia of preocupacion provoca pa e yamadanan cu el a ricibi y pa dun’e guia y sosten.
Staf
E Staf ta consisti di un Director y un trahado social. Nan ta esunnan encarga pa duna charla, tayer y proyecto y nan mes ta representante di Fundacion Telefon pa Hubentud Aruba. Nan ta esunnan tambe cu ta train y sostene e boluntarionan. E directiva ta disponibel durante ora di trabou.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
Cu menos di 100 caso activo, Crisis Team a conseha Gobierno cu ta momento pa suavisa of flexibilisa e medidanan vigente di COVID-19.
Prome Minister Evelyn Wever Croes a bisa cu a pesar di e decision aki, nan ta haci un apelacion na comunidad henter pa sigui cuida nan mes, y sigui uza tapaboca, mantene distancia y haci man limpi cada rato, y a apela pa esnan cu no a vota ainda pa bay tuma esaki pa logra e vacunacion colectivo.
E situacion di COVID na Aruba ta bayendo den bon caminda, danki na e forma con cada ciudadano ta cuidando nan mes, e mandatario a bisa. “Nos ta mirando e luz na final di caminda, y ta drenta un etapa nobo. Cu e cifranan cu nos tin awor, cu 96 caso activo, casonan activo bahando bou di 100, mirando e situacion na hospital cu 9 persona interna, ta bon indicador. Pero tambe cu tin 56% di poblacion ta vacuna, ta dunando hopi speransa.”
A base di e situacion nobo a hala e orario di Toque de Queda cu un ora mas laat, pues en bes di 11’or, e ta cuminsa pa mey anochi y te cu 4.30 di marduga, pa permiti esnan cu ta haci uzo di gym subi caminda mas tempran. Samenscholing di mas cu 2 hende hunto riba caminda ta wordo elimina. Ta pidi pa sigui uza tapaboca. Gebiedsverbod ta keda existi, no por ta riba luganan publico despues di 7.30 di anochi.
Na restaurantnan e cantidad di personanan na mesa paden ta 8 y pafo ta 10, pero sigui reglanan y no ta permiti bailamento. Encuentronan familiar ta permiti, cu un maximo di 30 persona paden, basta cu tin espacio, y pafo te 60 persona ta permiti. Bishita na cas ta bira posibel, pero ta pidi pa controla cada doño di cas.
Contact sport por tuma luga, pero bou di 18 aña. Ainda conseho di Crisis Team ta cu pa eventonan deportivo paden mester ta sin publico y eventonan pafo 60 hende. Musico ta cinco persona riba scenario y mester percura pa no tin bailamento.
Entiero por tin maximo 60.
Actividadnan publico y politico, ta segun reglanan di Crisis Team. Ta conseha pa mantene distancia.
Si cifranan sigui baha, lo por sigui flexibilisa medidanan, e mandatario a bisa. Pero si cifranan subi, no avansa cu vacunacion y cantidad di hende interna subi, lo mester escala medidanan atrobe.


text:
Director di DOW, Marlon Croes a comparti informacion durante un conferencia di prensa, el a anuncia cu lo tin cierto desaroyo y projecto na e caminda di Kamerling Onnestraat, caminda RCA, pa drecha riolering, pone asfalt.
Tambe riba e crusasa di RCA, a nota cu tin varioa accidente a base diario cu ta tuma luga, a bin cu alternativa pa crea un rotonde, mirando cu e caminda lo ta sera pa dos siman, esaki ta duna nan e oportunidad.
E trabounan lo cuminsa dialuna 31 di mei y lo dura te cu 11 di juni. Pa cu e trabou aki y cambio den trafico, DOW a traha un ruta alternativo cu borchi pa guia e trafico sigui draai. Pa mas informacion nan lo pone riba Facebook y nan website.
Otro projecto cu nan anuncia ta esun di saca e santo blanco na area di Barcadera, tin hopi peticion pa santo blanco.


text:
Aruba ta cay venci contra Uruguay1
Prome wega di Beach Volleyball masculino a tuma lugar
Beach Volleyball masculino ta cay venci di Uruguay1
E duo di Beach Volleyball Eddy Toro y Fransua Angela a enfrenta e team di Uruguay1. Toro y Angela a cuminsa e partido bon.
E duo a jega te na e score di 8 – 8 pero despues Uruguay a cuminsa preciona y asina Aruba a perde e prome set cu score di 21-13
E di dos set a start mescos basta close pero despues di un paar di fout, Uruguay a bai dilanti y asina t logra gana e di dos set cu score di 21-9
Un bon experiencia sigur pa Eddy y Fransua ken nan lo tin di bai enfrenta e equipo di Venezuela mas den oranan di atardi.


text:
Willemstad, Curacao — Plataforma Banda Bou i Warda di polis Barber konhuntamente ta trahando riba un proyekto di Prevenshon di Kriminalidat den bario di Banda Bou.
Despues di nos promé enkuentronan ku a tuma lugá na Sentro di Bario Westpunt i den bario di Barber i Soto nos ta kontinuá ku nos charla di Prevenshon pa bario di Willibrordus i besindario.
Plataforma Banda Bou huntu ku Polis di Barber kier invitá komunidat i organisashonnan di Banda Bou na un anochi informativo.
E anochi informativo ta tuma lugá:
Dia : Djaweps 07 di mei 2015;
Lugá: Kleedkamer na vèlt di bala Willibrordus;
Ora : 19.00 – 21.00 ‘or.
###END###
Tira mentu ku herido
Willemstad, Curacao — Djamars 5 di mei 2015, alrededor di 11’or di anochi, Sentral di polis a dirigí un patruya na un adrès den Kaya Pieda Presioso, despues di a risibí informashon ku un tiramentu a kaba di tuma lugá i tin un persona heridá. Na yegada di e patruya nan a topa ku e hòmber víktima di 42 aña di edat, drumi abou ku herida di bala na e parti ariba na banda robes di su lomba. For di un investigashon preliminar na e sitio, e víktima a deklará ku el a keda sorprendí pa dos(2) hòmber deskonosí, un di nan ku un arma di kandela den su man. Esun ku arma a los algun tiru dirigí riba dje i un bala a alkans’é na su lomba. Ku ambulans a transportá e víktima pa poliklínika pa tratamentu médiko. E investigashon den e kaso aki ta kontinuá.
###END###
Ladronisia i kuater sospechoso detené
Willemstad, Curacao — Djarason 6 di mei 2015, alrededor di 04.’or di mardugá Sentral di Polis a dirigí patruya di polis na un negoshi ku ta keda na skina di Blomonteweg/Cubaweg, despues di risibí informashon ku tin un ladronisia tumando lugá einan. Riba kaminda pa e sitio e patruya a haña informashon ku ta trata di kuater(4) sospechoso ku ya tabata bandonando e sitio, tres(3) na pia i unu(1) den un outo pretu.
Durante di un búskeda intenso den área di Buena Vista e agentenan a bin topa ku e vehíkulo pretu i mesora a duna e shofùr òrdu pa para e vehíkulo. E shofùr no a duna oido na esaki i a sigui kore bai.
A start un persiguishon den área di Buena Vista ku a bin terminá den Biminisweg kaminda e shofùr a pèrdè kontròl i aksidentá ku e outo. Durante di un kontròl tantu na e shofùr komo e outo, e shofùr a trata na kore bai i a keda detené. Den e vehíkulo polis a bin haña un kantidat di kaha ku merkansia prosedente di e ladronisia ku a kaba di tuma lugá na e sitio menshoná i a konfiská tur e artíkulonan aki. Siguiendo ku e búskeda di e otro sospechosonan, den Orchillaweg e agentenan a bin topa ku dos(2) hòmber kanando ku kaha den man.
Na momentu di un kontròl a resultá ku ta trata di e mesun tipo di kahanan ku a haña den e outo ariba menshoná. Den Watlingweg a topa ku e di kuater sospechoso ku tambe tabatin mesun tipo di kaha den su poder. A konfiská tur e merkansianan aki prosedente di e ladronisia i a detené e sospechosonan:
- Sh.I.I. nasé na Kòrsou di 35 aña;
- R.Sh.D.L. nasé na Kòrsou di 21 aña;
- M.L. nasé na Hulanda di 15 aña
- J.J.B. nasé na Kòrsou di 19 aña.
A presentá tur kuater(4) sospechoso dilanti di un fiskal ouksiliar ku a ordená nan enkarselamentu pa mas investigashon. E investigashon ta kontinuá.
###END###
Entrada Hudisial
Willemstad, Curacao — Djarason 6 di mei 2015, alrededor di 6’or di mainta, Polis a tene un entrada hudisial den dos(2) kas na respektivamente; Bèshiweg i Barbouquet. Durante di e entrada hudisial na e kas na Bèshiweg a haña i konfiská un arma di kandela i artíkulonan ku ta di importansia pa e investigashon. Relashoná ku esaki a detené un hòmber sospechoso:
Sh.R. nasé na Kòrsou di 32 aña di edat;
Na e kas na Barbouquet no a haña nada partikular pa e investigashon.
A presentá e sospechoso R. dilanti di un fiskal ouksiliar i el a keda enkarselá pendiente di mas investigashon.
###END###
Tópiko: Tiroteo ku morto.
Willemstad, Curacao — Djadumingu mardugá dia 3 di mei alrededor di mitar di 4, Sentral di Polis a risibí
yamada di un kaso di tiroteo ku a tuma lugá den Den Helderstraat i ku tabatin un
persona herida.
Na yegada di e unidat polisial, nan a bin topa ku un hòmber drumi riba un plenchi di
tera i no tabata duna señal di bida.
E víktima tabatin un herida di bala bou di su pechu robes. Na yegada di personal di
ambulans, ya no por a hasi nada mas pa e hòmber heridá aki.
Dòkter di polis ku a presentá na e sitio a konstatá morto di Sharlon Juan Martis, nase
na Kòrsou dia 6 di mei 1967. For di investigashon preliminar a sali na kla ku e víktima lo tabatin problema ku un
otro hòmber, ku a kondusí na e desenlase ariba menshoná.Investigashon den e kaso aki ta kontinuá.
###END###


text:
Siman kontra Maltrato di Mucha ku tema ‘papia ku amor’
Durante e Siman kontra Maltrato di Mucha na novèmber, Kuido di Hubentut (ZJCN) huntu ku su partner Entidat Públiko Boneiru (OLB), Sentro Akseso Boneiru, Mental Health Caribbean (MHC), Voogdijraad i Expertisecenter Onderwijs Zorg Bonaire (EOZ), ta organisá un kampaña i otro aktividatnan pa pidi atenshon pa maltrato mental den forma di gritamentu di mucha.
Tema: “Papia ku amor”
E tema di e aña akí ta "papia ku amor", pa fiha atenshon riba gritamentu di mucha sistemátiko. Esaki ta un forma di maltrato mental.
Elly Rojer (sientífiko di komportashon Kuido di Hubentut): “Nos kier informá e hendenan tokante e efektonan i daño di gritamentu di mucha. I kiko por hasi ora señalá e forma di maltrato akí. Tambe nos kier hasi e hendenan konsiente di e dilema di bèrgwensa. Dor di ofresé ayudo i tambe aseptá ayudo si bo mes mester di dje, bo por yuda kibra bèrgwensa. Tribi ofresé un persona ayudo. I papia ku hende den bo propio ret di kontakto. Òf pidi ayudo òf konseho serka instansianan. Pa motibu di drenta den kombersashon hopi biaha por wak huntu kiko ta e mihó aserkamentu den bo situashon.”
Aktividatnan
Den e siman akí e organisashonnan di ayudo ku ta kolaborá, ta duna atenshon na diferente manera na e mucha ku ta sentral. Profeshonalnan di hubentut i partnernan di e kadena ta duna inisio na e siman na ZJCN. Na tur skol lo parti buki di strep i poster pa e alumnonan, ku kua ta trese e tema Papia ku Amor na nan konosementu. EOZ i partnernan ta papia ku alumno di grupo 7 i 8 di skol básiko tokante maltrato mental. Tambe e bùs ku profeshonalnan di hubentut ta pasa den algun bario pa fiha atenshon riba e tema. E siman ta terminá ku e parada di lampiòn di ‘Dia di Derecho di Mucha’, ku Sentro Akseso Boneiru ta organisá i ehekutá.
“Tei p’abo” ta apoyá e siman kontra maltrato di mucha!
Na sèptèmber Tei p’abo a start un kampaña amplio kontra violensia doméstiko i maltrato di mucha, rònt di e tema ‘bèrgwensa’. Ku esaki ‘tei p’abo’ ta enfatisá importansia pa saka violensia doméstiko i maltrato di mucha for di esfera di tabú i pa tin atenshon na mes momentu pa bèrgwensa ku ta stroba hende pa kibra e patronchinan akí.
Un yudansa tin biaha por ta nèt e empuhe ku un persona tin mester. E siman kontra maltrato di mucha ta parti di e kampaña akí, ku ta tuma lugá pa di sinku biaha.
Wak pa mas informashon tokante maltrato di mucha i violensia doméstiko riba www.meldpuntguiami.com.


text:
Bo famia ta bon proteha si algo pasa cu bo?
Un mainta, abo cu bo amiganan ta sinta bebe koffie pasando un rato ameno mientras e muchanan ta hunga den cura. Un di bo amiganan ta conta un storia emocionante di locual a pasa un bon conoci di dje.
“Mi conoc’e añanan largo caba. E tin 32 aña cu 3 yiu, un muchahomber di cuatro y dos muchamuhe, un par di morocho di un aña. Su casa a cay muri diripiente algun siman pasa! Si, e tabatin solamente 34 aña y tabata biba saludabel, mustra bon y e no tabata huma. Niun hende no a spera e cos aki. Hopi teribel mes.
Awor el a keda su so pa atende cu tur cos. E tin un trabou part-time, pero loke e ta gana no ta yega at all pa paga tur gasto. Su seguro a paga e debe di e hipoteca y e cas awor ta riba su nomber pero ademas di esey e no tin nada mas. Mayoria di nan placa di spaar ya a wordo uza pa cubri e prome gastonan di entiero.
Placa no ta yega pa paga tur e gastonan di tur luna.
E ta desespera y den shock. E no tin tempo pa supera e tristesa aki cu su yiunan. Awor e tin cu busca pa sa con nan bida tin cu sigui awor. Placa no ta yega pa paga tur e gastonan di tur luna. E tin cu bay traha fulltime, net awor cu e yiunan mester di dje mas cu nunca. E pregunta ta con lihe e ta logra haya un trabou fulltime y un bon luga pa laga su yiunan. Ta di spera cu pronto e haya un trabou cu ta pag’e suficiente, pasobra cria tres yiu chikito bo so, no ta facil!”
Un di e amiganan cu a sinta scucha e storia cu atencion, ta conta algo cu a pasa cu su bisiña algun aña atras. “Su casa tambe a cay muri repentino, pero nan a regla proteccion financiero pa den caso cu un di e mayornan yega na fayece mientras e yiunan ta den cas ainda. Ta facil y hopi pagabel pa prepara bo mes riba consecuencianan financiero di un situacion fastioso asina.
Den e prome añanan tabatin suficiente placa pa paga tur gasto y pa duna e yiunan un bon cuido.
Asina cu nan a haya yiu, nan a cera e seguro aki. Mesora despues cu su casa a fayece, nan a haya un cierto suma paga di e compania di seguro, pa cual nan no a haya nan mes directamente den problema financiero. Den e prome añanan tabatin suficiente placa pa paga tur gasto y pa duna e yiunan un bon cuido. E bisiña por a pasa door di e tristesa aki na un manera normal cu su yiunan sin wordo stroba pa problemanan financiero urgente.”
Nos ta prefera pa no pensa riba esaki, pero e tipo di acontecimentonan aki ta bolter hende su bida completamente cabes abou. Asina ta cu lo ta hopi bon pa ta financieramente prepara riba un situacion asina.
Bo kier sa mas con pa proteha bo famia financieramente den caso cu un di e mayornan yega na fayece inesperadamente? Tuma libramente contacto cu nos. Cu placer nos ta duna bo conseho.
Lesa nos otro articulonan tambe
Un eror grave: e seguro di Sonny no ta bay pa e amor di su bida.
Con bo ta surpasa morto repentino di bo pareha? Serena (38) ta conta.


text:
ORANJESTAD,Aruba
Diasabra anochi Minister Maduro di Cultura tabata presenta na Aruba Carnival Entertainment Center na San Nicolaas pa e Eleccion di Reina Infantil, Hubenil, Señora Carnaval y Reina Grandi di Aruba su Carnaval 66. E anochi aki Aruba a conoce su Reina Infantil den persona di Jo-Amy Morcillo. Na Minister Maduro a toca e honor pa corona nos Reina Hubenil pa Aruba su Carnaval 66 srta. Alysa Simon. Señora Carnaval a keda den persona di sra. Neiffy Kock-Sierra y nos Reina di Aruba su Carnaval 66 a bira srta. Rudyanne Lejuez. Minister Maduro ta manda un caluroso pabien na tur e ganadornan y ta felicita e demas participantenan pa Reina Infantil Khloë Dabian y Yoennis Daiz Marin, Reina Hubenil Tychessa Melo y Jayleen Croes, Señora Carnaval Jolanda Salas y Reina Grandi Richinella Henriquez y Josyliane Martinus cu nan bunita presentacion. Minister Xiomara Maduro ta expresa palabra di danki na tur reina pa engrandece Aruba su Carnaval cu boso participacion y mensahenan positivo den discurso y show. Disfruta di boso reinado den Carnaval 66.


text:
Awe pa 4:01am, Centro di Alarma na Cuerpo di Bombero a haya melding di un cas na candela na Rooi Koochi. For di ora cu e yamada a drenta, e prome dos unidadnan di Brandweer a yega e cas den 7 of 8 minuut y a cuminsa prepara pa combati e candela. “Pero nos a bin haya e cas full na candela, pues cu vlamnan saliendo for di tur bentana”, asina Ferdinand Ponson, Vocero di Cuerpo di Bombero Aruba a duna di conoce awe tardi den un entrevista na Kazerne di Brandweer na Tanki Flip.
Locual cu e Bomberonan a haci e ora ey ta pa sigura cu e candela no por expande y no lo afecta e casnan den banda. Den 10 pa 15 minuut nan tabatin e candela domina, evitando expansion y mas bien e ora a inicia cu loke nan ta yama “nablussen” pa por a paga tur e pida pida candelanan tur rond.
Mirando e magnitud di e candela y e forma rapido con el a expande den henter e cas, mester a tene extra cautela y a reenforsa medidanan di siguridad pa e Bomberonan. Den casonan asina e peliger pa e dak basha bin abou ta hopi grandi, pa cual ta evita e ora pa combati e candela den e cas, sino mas bien ta scoge pa combati’e di pafo.
“Ta henter e cas a haya daño. Nos no por a haci nada pa scapa nada di e cas. Pasobra nos a yega hay’e den lichterlaaie, haciendo dificil pa salba cualkier parti di e cas”, segun Oficial Ponson a splica.
Mas leu el a confirma cu Bomberonan na e sitio tambe a tende cu posiblemente por papia aki di un candela intencional. “Esaki ta keda awo den man di Polis pa investiga esaki. Informacion cu nos a haya ta cu e señora doño di cas a laga un porta habri pa un mascota por drenta y sali e cas, pero ta menciona cu a haya bentana y un porta di patras habri”, segun e vocero di Cuerpo di Bombero.


text:
Diadomingo 15 di maart anochi, Prome Minister Evelyn Wever-Croes, den nomber di Gobierno di Aruba a anuncia varios pasonan cu Gobierno di Aruba a tuma y mester tuma ainda pa loke ta trata e Virus Corona. Como parti di e solucion pa stop di plama e virus rond, mundialmente a cuminsa practica âSocial Distancingâ, Distanciamento Social. Prome Minister a anuncia cu Aruba mester awo tuma e mesun pasonan aki pa asina evita pa e virus plama.
Despues di e anuncio aki, Gobierno di Aruba tambe ta sigui e conseho mundial y ta adapta conferencia di prensa di Gobierno di Aruba desde dialuna 16 di Maart 2020 y practica distanciamento social. Nos lo ta Live via Pagina di Facebook di Gabinete Wever-Croes y miembronan di prensa por haci nan preguntanan via Whatsapp na e number di contacto.
DVG tawata encarga pa duna update y informacion tocante Corona Virus. Sra. Jurette Croes, Communicatie adviseur di DVG y MIiembro di Crisis Team y sra. Tirzlyn Kolfin WH Seccion Cuido di nos grandinan a elabora riba ultimo desaroyonan di Corona Virus. E enfasis tawata ta e cuido di nos grandinan en general.
Cu e cambio aki ta evita cu prensa bin den grupo bou di un solo dak. No tin uzo di microfone cu ta wordo pasa rond y tampoco tin e sacudi di man cu tur hende na Aruba ya ta costumbra di dje. Asina aki, hunto nos ta contribui na âStop di Plamâeâ!


text:
Kralendijk – Entrante novèmber 2020 P-Direkt tin un edifisio nobo. Tòg e apertura ofisial a laga warda riba dje dor di e medidanan di corona, pero tambe pa finalisá e último trabounan na e ofisina.
Djárason 8 di sèptèmber tabata e dia grandi. Gezaghèber interino, sr. Reynold Oleana huntu ku sr. Edgar Heijmans (direktor saliente di P-Direkt) i sra. Marijke van den Boer (direktor entrante di P-Direkt) a habri e edifisio ofisialmente dor di desvelá e bòrchi di e ofisina. Seguidamente presentenan por a haña un rekorido di e ofisina bou di guia den grupo chikitu.
P-direkt ta un instansia di gobièrnu i ta sòru pa atministrashon di salario i personal pa ámtenarnan di Reino na Hulanda Oropeo. Pa por ta bon alkansabel pa e ámtenarnan di Reino na Hulanda den oranan di anochi tambe, a habri un filial na Boneiru na 2015. Dor di e diferensia den tempu, Boneiru por sigui duna e servisio. Si tin pregunta tokante asuntunan di personal despues di 5 or di atardi ora Oropeo òf si ke regla algu den e portal di P-Direkt, e ora ei ta haña un kolega di Boneiru na liña.
Na Boneiru P-Direkt tin 25 empleado ku ta repartí den dos tim. Tur e empleadonan ta di trein lokal dor di Scholengemeenschap Boneiru.
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro